text:
Umunyamakuru Martin Niyonkuru yasohoye igitabo “Imbuto z’umuruho”
Umunyamakuru Martin Niyonkuru yasohoye igitabo cy’interabugabo
Umunyamakuru Martin Niyonkuru yashyize hanze igitabo ‘IMBUTO Z’UMURUHO’.
Avuga ko icyo gitabo gikubiyemo inkuru igaragaza urugendo rwo kwigobotora ibibazo umuntu ashobora kunyuramo, agaharanira kubisohokamo no kubisohoramo abandi.
Mu kiganiro na The Source Post, Niyonkuru ati “Igitabo ‘IMBUTO Z’UMURUGO’ ni igitabo mbarankuru (Novel) cy’inkuru shusho, kirimo inkuru igaragaza ko aho umuntu akomoka uko haba hameze kose atari ho hagena uko azamera mu bihe biri imbere kuko hari bamwe bakunze kuvuga ko batagera kuri ibi n’ibi bitewe n’aho bakomoka.
Iyi nkuru ndende ikubiye muri iki gitabo ivuga umwana Mizero wakuriye mu buzima bushaririye ariko akanga guheranwa na byo ahubwo akarwana no kubisohokamo, bigatuma anabisohoramo abandi.
Iki gitekerezo ni ukwibutsa urubyiruko ko ibibazo byose banyuramo uko byaba biremereye kose, bitagomba kubahagarika gukomeza kurwana bashaka kugera ku ntego zabo.”
Ku bijyanye niba muri iki gitabo adakomoza mu buzima bwe, Niyonkuru agira ati “Ntabwo Mizero ari njye kuko ni inkuru shusho yigisha ariko inatera akanyabugabo ababa bagoswe n’ibibazo uyu munsi.”
Muri iki gitabo, Niyonkuru avuga kuri Mizero watangiye gusharirirwa n’imibereho akiri mu nda ya nyina, aho avukiye asanga umuryango we ugoswe n’uruhuri rw’ibibazo by’imibereho.
Uyu Mizero yakuze atumva icyanga cy’ubuzima, yavutse atagejeje amezi icyenda (9) yagenwe n’Imana kubera impanuka ikomeye ababyeyi be bakoze, igahitana se umubyara.
Mu ishuri na bwo yigaga bimugoye kubera kudasiba gusiragizwa ajya gushaka amafaranga y’ishuri na yo yabonaga yiyushye akuya. Mu rugendo rw’ishuri yahuye n’ibisitaza byinshi, bimwe bikamutsikiza akisanga mu nyanja y’ibibazo birenze iby’imibereho mibi we n’umuryango we bari babayemo.
Yaje kwirukanwa azira gufatwa anywa ibiyobyabwenge na byo yaroshywemo no gushaka umuti wamwibagiza imibereho igoye y’iwabo. Ageze mu mwaka wa kane w’amashuri yisumbuye, yakunzwe n’umukobwa w’uburanga n’ikimero bihebuje, ariko we abanza kugira ngo ni ugushaka kumutesha umutwe, ntamenye ko mwene Majoro yamwimariyemo atitaye ko ari umwana wo mu muryango utunzwe n’isuka.
Mizero na Gwiza mwene Majoro, barakundanye bishyira kera, Mizero atangira kumva icyanga cy’ubuzima kubera umunyenga w’urukundo yari yisanzemo kuva yavuka, nyamara ntamenye ko we n’umukunzi we bazaba aka wa mugani ugira uti “amaboko atareshya ntaramukanya” waje kubasohorezaho.
Uyu mwana w’umuhungu warangije amashuri yisumbuye ayoboye mu manota ndetse yabonye na buruse yo kujya kwiga mu mahanga, yaje gufungwa azira kwisumbukuruza agakunda umwana wa Majoro, atangira kubona amahirwe ye amuciye mu myanya y’intoki.
Ukuri guca mu ziko ntigushye, Mizero yagizwe umwere ndetse ajya gukomeza amashuri ye ku mugabane w’i Burayi, arahirwa, aratunga aratunganirwa ndetse ahigura umuhigo yari yarahize akiri umwana.
Martin Niyonkuru wanditse iki gitabo, avuga ko gikubiyemo amasomo abiri (2) y’ingenzi:
Aho uvuka si ho hagena uwo uzaba we:
Ati “Hari benshi bumva ko batagera kuri ibi n’ibi kuko bavuka mu muryango umeze utya, nyamara si byo, tuzi benshi bavukiye ndetse bagakurira mu bibazo ariko ubu bahanzwe amaso n’Isi yose kubera ibikorwa by’indashyikirwa bagiye bakora cyangwa bakomeje gukora…
Kumva ko ntagera ku rwego runaka cyangwa ngo mbe uyu n’uyu kubera aho nkomoka, ntabwo byaba ari igisobanuro gikwiye.”
Kwibuka ko ubereyeho umuryango mugari :
Agira ati “Umuntu yahirwa, akagera kuri byinshi ariko ni ngombwa kwibuka ko hari umuryango mugari umukeneye. Uramutse utekereje ko uri buryame ugasinzira, umuturanyi wawe yabuze ibitotsi, byaba ari ukwibeshya kuko ntazakwemerera ko ugoheka kuko nukemura ibibazo byawe nyamara abaturanyi bawe bakigoswe na byo, bizarangira na we babigusangije.”
Niyonkuru avuga ko yaba abana, urubyiruko ndetse n’abakuze, buri wese yakwibona muri iki gitabo by’umwihariko abakiri bato kuko ari bo bakunze guhura na byinshi bishobora kubatsikiza mu rugendo rw’ubuzima.
Niyonkuru avuga ko hari abakomeje kugenda bagera ku ntambwe ishimishije nyamara baranyuze mu bibazo bikomeye, ku buryo bakwiye kubera urumuri abandi. Abo rero nifuje na bo kubakora ku mutima ariko na none no guha isomo abandi baba batsikamirwa n’ibibazo.
Ku bijyanye niba agiye kwiyegurira uyu mwunga itangazamakuru akarivamo agira ati “Itangazamakuru nzarigumamo kandi kwandika ibitabo na byo bihura cyane n’itangazamakuru.”
Iki gitabo cyanditse mu buryo bw’ubuvanganzo, uwagishaka yakibona muri Libraire Caritas mu mujyi wa Kigali cyangwa agahamagara kuri 0788408544. Umukeneye kandi yamubona kuri imeri (email) martinniyonkuru@gmail.com
Niyonkuru Martin yavutse mu 1990 mu Karere ka Kamonyi mu Ntara y’Amajyepfo ari naho yakuriye. Amashuri abanza n’ayisumbuye yayize muri ako karere, amakuru ayiga mu Ishuri Rikuru rya Kabgayi (Institut Catholique de Kabgayi-ICK) riherereye i Muhanga mu ishami ry’itangazamakuru n’itumanaho.
1,541 total views, 2 views today


c: text/html

text:
Yanditswe na Karegeya Omar
Muri raporo y’umwaka wa 2019 umugenzuzi mukuru w’imari ya Leta ikigega gishinzwe gutera inkunga abarokotse Jenoside batishoboye gisabwa kunoza gahunda yo kubakira amacumbi abagenerwabikorwa. Harimo ayubakwa ntarangire, adakomeye n’ayubakwa hatazwi abazayajyamo.
Mu bigo 165 byagenzuwe mu mwaka w’ingengo y’imari 2018-2029 warangiye tariki ya 30 Kamena 2029, harimo na FARG. Muri rusange amafaranga yakoreshejwe mu buryo budahwitse yariyongereye, kuko yavuye kuri miliyari 5.6 mu mwaka wa 2018; akaba miliyari 8.6 mu 2019.
Ingingo ya 5.10 y’umuzingo wa IV wa raporo yose, igaruka ku kigega FARG, kitabashije gushyira neza mu bikorwa imyanzuro n’inama cyagiriwe n’umugenzuzi mukuru w’imari ya Leta mu 2018, kuko cyabikoze ku ijanisha rya 28 %.
Iki kigega cyagarutsweho muri raporo, kuva ku rupapuro rwa 64 kugeza kurwa 85 rw’umuzingo wa kane, muri itanu igize raporo yose. Ikibazo cy’amacumbi yubakirwa abagenerwabikorwa ba FARG nacyo kirimo.
Raporo igira iti, “Icyagaragaye ni uko inyigo ku macumbi akenewe n’abagenerwabikorwa ba FARG zikoranwa ubushishozi buke. Nk’uko habonetse inyandiko ivuga ko FARG mu myaka ya 2012 na 2014 yabaruye inzu zikeneye gusanwa, izisubirwamo bushya n’abagenerwabikorwa bashya badafite aho baba”.
Mu nzu 7,917 zari zikenewe, harimo 1,687 nshya zagombaga kubakwa; 2,924 zari zikenewe gusubirwamo, naho 3,306 zikeneye gusanwa.
Bati “Ikindi ni uko mu 2016, FARG yashyizeho gahunda y’imyaka itatu, uhereye 2017 kugera 2019. Uyu mushinga werekanaga ko hagombaga gusanwa no gusubirwamo inzu 4,886.
Ariko igitangaza ni uko nta rutonde rw’abakeneye kuba muri izo nzu rwariho; noneho ubuyobozi bwa FARG nta na hamwe bwerekana raporo ku ishyiramubikorwa ry’uwo mushinga. Ibi bidahari ntaho ubuyobozi n’abafatanyabikorwa bahera bagena ikiguzi cy’inzu n’umubare w’izikenewe mu maguru mashya. Ibi byatumye hari bamwe mu bagenerwabikorwa ba FARG bakomeza kubura inzo zo kubamo”.
Gutinda kurangira kw’imirimo yo kubaka: Rulindo, Rwamagana na Bugesera
Tariki 25 Ukwakira 2018, FARG n’akarere ka Rulindo bagiranye amasezerano na rwiyemezamirimo wagombaga kubaka inzu 6 zaturamo imiryango ine ine muri buri imwe (ubwo ni imiryango 24). Harimo n’indi imwe yatuzwamo imiryango ibiri.
Aya masezerano yarimo amafaranga miliyoni zisaga 300(336,943,266), imirimo yo kubaka yagombaga kurangira tariki ya 17 Ugushyingo 2019. Ariko igenzura ryahageze tariki 15 Mutarama 2020 imirimo itararangira. Bavuga ko ngo byatewe n’akarere katinze iminsi 204 kwishyura rwiyemezamirimo amafaranga y’ibanze(avansi). Ubuyobozi bw’akarere ntibwabonye igisobanuro butanga imbere y’abagenzuzi.
Mu karere ka Rwamagana, tariki ya 24 Nzeri 2018 hasinywe amasezerano yo kubaka inzu 20 zatuzwamo imiryango ine imwe imwe (imiryango 80), ku mafaranga 948,301,365; imirimo yagombaga kumara umwaka umwe gusa.
Ariko tariki 17 Mutarama 2020 hari hamaze kuzura 16 gusa, zinarimo abantu. Ni ukuvuga ngo izindi enye zari zimaze gutindaho iminsi 155.
Ikindi igenzura ryabonye ni izo nzu zatashywe nta murikwa ku mugaragaro ribayeho, hagati y’akarere na rwiyemezamirimo. Aha rero biba bizagorana kumenya uzabazwa ibibazo byazo, hagati y’akarere na rwiyemezamirimo. Bizagorana gutandukanya udukosa twakozwe n’uwazubatse cyangwa uzituyemo.
Ubwo ni ukuvuga ko FARG n’akarere bashobora kuzirengera amwe mu makosa yari kwirengerwa na rwiyemezamirimo iyo habaho kuzimurika no kuzakira.
Muri izo nzu enye zitarukabwa harimo ibyiri zo mu murenge wa Munyaga n’izindi ebyiri zo mu wa Gahengeri.
Mu karere ka Bugesera hasinywe amasezerono ya miliyoni zirenga 400( 463,385,602) yo kubaka gutunganya umudugudu, icyiciro cya mbere.
Ayo masezerano yasinywe tariki ya 21 Gashyantare 2019, imirimo yagombaga kumara amezi 8, ikarangira tariki 14 Ukwakira 2019. Ariko igenzura rya tariki 15 Mutarama 2020 ryasanze imirimo igikorwa, imaze gukererwaho amezi atatu; bisaba ko yongererwa igihe.
Iyo mirimo yarimo ibi bikurikira:
1 Gutunganya inzira y’amazi: 353,192,154
2 Kubaka no gutunganya utuyira: 7,270,000
3 Gushyira ibikoresho mu mazu: 59,622,742
4 Gushyira ibikoresho bigabanya urusaku n’impinduranya bushyuhe mu mazu: 43,300,706
Yose hamwe: 463,385,602
Igenzura ryasanze rwiyemezamirimo amaze kwishyurwa 50% by’ayo azakorera, binganga na miliyoni 235 (235,805,816); nyamara ibikoresho bigabanya urusaku n’iby’impinduranyabushuhe byari bitarashyirwa muri izo nzu.
Gutinda byatewe n’uko amafaranga y’ibanze angana na 40% yatanzwe nayo atinze, angana na 185,354,241. Yatanzwe tariki ya 14 Kamena 2019, nyuma y’ameze atatu amasizerano asinywe.
Ubuyobozi bwabuze igisobanuro gufatika butanga kuri iri tinda, ryatewe gusa n’imikurikiranire itanoze muri FARG n’aka karere. Ibi rero bituma abari kuwutuzwamo batinda kuwugeramo, bityo bikaba byanagira ingaruka ku mibereho yabo.
Ikigega FARG nticyabashije gushyira neza mu bikorwa imyanzuro n’inama cyagiriwe n’umugenzuzi mukuru w’imari ya Leta mu 2018, kuko cyabikoze ku ijanisha rya 28 %.

robotstxt: allowed

filter: keep


text:
Umuco nyarwanda wakoze utihanganira umugore utabyara ndetse ku buryo byari bigoye kumvikanisha ko n’abagabo bashobora kuba intandaro yo kutabyara. Iyi myumvire yo kumva ko umugore ariwe utabyara yagiye ikura mu muryango nyarwanda kugeza ubwo abagore benshi bahohotewe bikabije cyane bimwa uburenganzira bwabo ku mitungo y’abo bashakanye ndetse ntibinagarukire aho kuko benshi muri bahuye n’icyo kibazo bahuye n’ihohoterwa n’itotezwa rikabije.Aho iterambere mu buvuzi rimaze kugera ku ntera ishimishije, ibi bibazo byo kubura urubyaro byagiye bibonerwa igisubizo hapimwe ibitera ubugumba nk’uko bikunze kuvugwa ku bafite icyo kibazo. Nk’uko byagiye bigaragazwa n’inzobere zitandukanye byagiye bigaragara ko n’abagabo bashobora kuba intandaro yo kutagira umwana mu muryango. Aha abasomyi bacu bashobora kwibaza byinshi ku bituma abagabo nabo bashobora kutabyara dore ko kenshi niyo habaye ikibazo nk’icyo cyegekwa ku bagore aho kugana amavuriro yabugenewe ngo hashakishwe umuti n’imvano y’ikibazo. Kenshi usanga mu byaro byo muri ibi bihugu byacu bikiri mu nzira y’iterambere bagira n’umwihariko wo kubaza abakuru aha ndavuga abapfumu maze nabo bakabashuka babumvisha ukuntu umugore runaka aciye umuryango ko ari umuvumo n’ibindi bitari byiza.
Ubugumba cyangwa kutabyara ku bagabo bishobora guterwa n’impamvu z’imiterere y’umubiri w’umugabo aho aba afite imisemburo idahagije, ibibazo bitandukanye ku mubiri we, ibibazo bijyanye n’imitekerereze ndetse n’ibyiyumvo mu mutwe n’imyitwarire. Ku bagabo bageregeza kwitwararika mu myitwarire yabo yaba uburyo bafungura n’uko banywa ndetse n’uburyo babaho muri rusange usanga bagira umubiri ufite ubushobozi bwo gukora intanga ngabo zifite ireme zibasha guhura n’intanga ngabo bigakora urusoro ruvamo umwana.
Dore zimwe mu mpamvu zishobora gukururira abagabo ibyago byo kutabyara:
• Intanga ngabo zidafite ireme bitewe n’uburyo imibonano mpuzabitsina ikorwa. Ibi bigaterwa ahanini no kurangiza vuba (premature ejaculation), kubabara mu gihe cy’imibonano mpuzatsina, ibibazo bitandukanye mu buzima nko gutuma intanga zidasohoka (retrograde ejaculation), indwara zikomoka ku ruhererekane no kuba amabya yagira inenge n’indwara zituma adakora intanga ngabo neza.
• Indyo mbi idakungahaye mu bitunga umubiri bituma n’amaraso aba make mu mubiri, kubyibuha bikabije, kubatwa n’ibisindisha n’ibindi biyobyabwenge harimo n’itabi bigabanya ubushobozi bw’umugabo bwo kubyara kuko byangiza uturemangingo tuba mu ntanga ngabo
• Gukorera ahantu hari ibyuka bihumanya nk’imiti yica udukoko n’ibindi bintu byo mu nganda nk’uburozi bwitwa lead, amarangi, imirasire y’ibyuma bimwe nk’ibyifashihswa mu buvuzi n’ahandi hatandukanye, mercury, benzene, boron n’ibindi byuma biremereye.
• Abagabo bajya muri sawuna bararye bari menge kuko intanga ngabo zizirana n’ubushyuhe bw’umurengera kuko butuma umubare wazo ugabanuka bityo mu gihe cyo gutera akabariro ntizibe zigifite umuvuduko n’amakarikari atuma zibasha guhura n’intanga ngore ngo bibyare igi rivamo umwana.
• Ingaruka zikomoka kuri kanseri n’imivurirwe yayo. Aha imirasire ikoreshwa mu kuvura no gutwika uturemangingo dutera kanseri byangiza ikorwa ry’intanga ngabo by’umwihariko igihe cyose imirasire yegerejwe amabya.
• Gusaza nabyo biri mu bituma amahirwe y’abagabo yo kubyara agenda agabanuka cyane cyane abageze hejuru y’imyaka mirongo ine.
• Gukora imyitozo ngororamubiri ikaze cyane kandi buri gihe bituma imisemburo ya adrenal steroid iba myinshi maze igatuma imisemburo y’ubugabo iba mike cyane ari byo bituma umugabo atabyara.
• Kubura vitamini C ndetse n’ubutare bwa Zinc mu biryo
• Kwambara imyenda y’imbere ibahambiriye cyane byongera ubushyuhe mu mabya bityo ingano y’intanga ngabo ikagabanuka aribyo bigira ingaruka ku ntanga ze ziba zitifitemo ubushobozi bwatuma zihura n’intanga ngore bigakora urusoro.
• Umunaniro ukabije
Kuri izi mpamvu twavuze hari n’izindi zishingie ku miterere y’amabya zishobora gutuma intanga ngabo ziza zidafite ubushobozi bwo kuba zahura n’intanga ngore ngo bikore umwana. Ntitwakwirengagiza kandi n’indwara zimwe na zimwe nk’imitezi, tifoyide, gripe, ibishyute, mburugu, igituntu, indwara ya brucellosis yibasira amatungo ariko ikanafata n’abantu ndetse n’indwara y’amashamba kuko iyo zitavuwe ziba nyirabayazana wo kutabyara ku bagabo.
Birakwiye ko niba habonetse ikibazo cyo kutabyara bitagomba kwegekwa ku bagore kuko nk’uko bigaragaye n’abagabo bibabaho. Ni byiza ko abashakanye bahuye n’iki kibazo bagomba kujyana kwa muganga bose bagasuzumwa kugira ngo hamenyekane ufite ikibazo maze byorohere muganga kugikemura aho kwirukira muri babandi twita abahanuzi bibwira ko aribo batanga urubyaro.


text:
Gutwara inda zitifuzwa, imwe mu ngaruka za Covid-19 abagore bazahura nazo
Hari abagore bo mu karere ka Gicumbi bavuga ko Covid-19 yatumye batabona neza service zo kuringaniza urubyaro kuburyo bafite impungenge zo gutwara inda zitifuzwa kubera kutabona izo serivice.
Aba bagore baravuga ibi kuko mugihe hariho gahunda ya guma mu rugo hari ababyeyi batabonaga uburyo bwo kujya kwa muganga gushaka service zijyanye no kuboneza urubyaro.
Mukamurigo Beatrice(izina twamuhimbye) utifuje ko imyirondoro ye n’ifoto bijya hanze, yatubwiye ko kubera ko igihe cya Guma mu rugo hari abari bafitanye gahunda(Rendez-vous) no kwa muganga bituma iyo service atayibona.
Mukamurigo ati “Hari bamwe mu bagore duhitamo gukorana n’ivuriro mu kuboneza urubyaro aho gukorana n’umujyanama w’ubuzima kubera kutamwizera cyane. Urumva rero mu gihe cya guma mu rugo nari mfite gahunda yo kujyayo ntibyakunda kuko kugenda bitari byoroshye”.
Uyu mubyeyi twamubajije neza ingaruka byaba byaramuteye, atubwira ko ubusanzwe yaringanizaga urubyaro mu ibanga, umugabo we atabizi kuko atabyemera kandi ingaruka nyinshi zigira umugore, bituma abura uko ajya kwa muganga kuko byari kumugora guhisha umugabo we yirirwaga mu rugo, ngo none ubu aratwite.
Twagerageje kuvugana n’umujyanama w’ubuzima Mwambarangwe Hyacinthe atubwira ko koko hari abagore bahitamo kuringaniza urubyaro mu ibanga, hakaba n’abatizera abajyanama b’ubuzima bakaboneza urubyaro bakoranye n’ibigo nderabuzima, kuburyo nawe yemeza ko Covid-19 hari benshi yatumye batabona service zo kuboneza urubyaro, kuko batinyaga kujya gushaka ubujyanama, cyane ko ingendo akenshi zitari zemewe, hakaba n’abatinya kugenda ngo batandura, ibi bikaba byaraviriyemo bamwe gutwita batabiteganyaga.
Yagize ati “Mu gihe cya guma mu rugo benshi babaga bafite ubwoba bwo kugenda ngo batandura bakaba banakwanduza imiryango yabo, bigatuma hari service zo kuboneza urubyaro badahabwa, abandi bakabuzwa n’amatike y’ingendo yari yarazamutse kuko imodoka zitwara abantu zitakoraga”.
Umuyobozi w’akarere ka Gicumbi wungirije ushizwe imibereho myiza Mujawamariya Elisabeth avuga ko kuba hari ababyeyi batabasha kubona service z’ubuzima ari ikibazo cy’imyumvire kuko service z’ubuzima zitigeze zihagarara.
Mujawamariya ati “Nta muturage wagatinye kujya kwa muganga cyangwa ku mujyanama w’ubuzima, kuko haba mu gihe cya guma mu rugo n’ubu tugihanganye na Covid-19 serivice z’ubuvuzi ntizigeze zifungwa”.
Reka tubabwire ko imibare y’ikigo k’igihugu cy’ubuzima RBC igaragaza ko 51.1 ku ijana by’abaringaniza urubyaro bakoresha kwiteza inshinge, naho 48,9 ku ijana bagakoresha agakingirizo, ibinini n’ubundi buryo.
Mporebuke Noel


text:
Yanditswe na Emmanuel Senga
Hashize igihe tugiranye iki kiganiro na Depite Jean Mbanda, ku buryo nabanje kwibaza niba hari icyo byatumarira kongera kwibaza ku ngingo zaganiriweho. Nasanze aka wa mugani w’ikinyarwanda ko aryoha asubiwemo, numva nta cyambuza kukigarukaho, kuko tukiri no mu gihe kikibanziriza ariya matora twaganiriyeho. Reka twungurane inama.
Baravuga ngo “uguhiga ubutwari muratabarana”. Singambiriye guhiga ubutwari na Depite Jean Mbanda, kubera ko uko muzi ni umugabo wabayeho ku buryo bwa kigabo. Nkaba rero nta kintu nifuzaga ko cyatubangikanya. Icyo ngamije muri iyi nyandiko ni ukugabana ibitekerezo n’abasomyi, jyewe mbihera ku kiganiro twagiranye twabagejejeho muri iki kinyamakuru, nkareba ibitekerezo by’umwimerere numvanye uyu mukandida Jean Mbanda. Nkongera nkabihera ku mateka ye yabayemo n’uko yayifashemo mu gihe cyabanjirije iki. Hanyuma nkaza gusesengura imvugo atugezamo ubutumwa ashaka ko twumva binyuze mu bibazo n’ibisubizo twagiranye muri icyo kiganiro. Muri make ni izi ngingo nza kugarukaho mu bitekerezo byanjye no ku buryo buvunaguye. Simbahisha ko nanasomye ibyo abanyarwanda banyuranye bavuze bamaze kumva ikiganiro, haba abamwumva neza cyangwa abamusenya.
Natangajwe n’uko Depite Jean Mbanda ashingira imvugo ye ku muco. abivanye ku biganiro yagiranye n’umubyeyi we. Na byo birimo umuco.
Depite Jean Mbanda yaduhishuriye ko yakunze kuganira na se umubyara, kabone nubwo bari batuye mu mujyi, aho ubusanzwe abana batabona umwanya uhagije wo kuganira n’ababyeyi. Ngo yabonaga umwanya wo kumutega amatwi. Ibi kandi ni byo koko, byumvikana mu kinyarwanda kidakamiye Bwana Jean Mbanda aganiramo. Nkaba ndetse natekereza ko ari yo mpamvu igenga izindi, ituma ashingira politiki ye yose ku muco w’abenegihugu.
Tumubajije ibyo yabonye igihe yari yanyarukiye mu Rwanda, yatubwiye mu mvugo iruhanyije kumvwa ko:
Ubukene bwagabanutse cyane, ariko abakene bariyongereye;
Ubucuruzi bwateye imbere mu gihugu, ariko nta bikorera ku giti cyabo baboneka;
Ubucamanza buri hose mu gihugu, ariko nta butabera mu mitima y’abantu;
Ubuvandimwe busobanurwa ku manywa, ariko ubuvandirya bukigishwa nijoro;
Umushiha ufitwe n’abakire ku bintu; ariko umunezero ufitwe n’abagira Ubuntu
Ubukire bwariyongereye cyane, ariko abakire baragabanuka bikabije;
Demokarasi yatojwe cyane abanyagihugu, ariko Repubulika ntiratozwa.
Birumvikana ubwabyo ko, nubwo Depite Jean Mbanda atangiza interuro ze amagambo ashimagiza, ariko ahita ayabangikanya n’andi yerekana ko bituzuye. Aha uwumva ahitamo icyo ashaka kumva, abaririmba ingoma bagasigara ku ntangiriro y’interuro ye; mu gihe abanenga ibikorwa mu Rwanda muri iki gihe bahitamo gusigarana igice cya nyuma cy’interuro ze. Ntekereza ko buri wese yumva icyo ashaka kumva, ahasigaye bigasaba kubijyaho impaka zo kubyumva neza.
Byabaye ngombwa ko tubijyaho impaka, kugira ngo twumve niba tubyumva kimwe. Urugero natanga ni aho avuga ko” ubucuruzi bwateye imbere mu gihugu, ariko nta bikorera ku giti cyabo bahari”, aho yadusobanuriye ko n’ubucuruzi bukorwa n’ayakwitwa amasosiyete yigenga, na yo aba afite abashumba baragiriye abandi; kandi ko niba ayo masosiyete adahari ku rwego rw’ubucuruzi, ubwo bisobanuye ko nta bikorera ku giti cyabo bahari.
Ahandi Depite Jean Mbanda agaragara ko yateye intambwe kandi akananyuranya imyumvire n’abandi banyapolitiki, ni aho avuga ku moko.
Ntabwo Depite Jean Mbanda yumva cyangwa abona amoko nk’uko abanyarwanda benshi babibona, kandi na byo abivana ku kwicarana na se bakaganira. Dore uko abivuga:
“Iyo ugiriye umuntu icyizere akagitesha agaciro, aba akubereye umuhutu; na ho iyo ugiriye umuntu ineza yarangiza akayikwishyuza, aba akubereye umututsi; uwitwararitse byombi aba ari imfura”.
Iyi ni insobanuro yenda yakumvikana mu rwego rwo kwiganirira mu kinyabupfura cyarangaga abanyarwanda, ariko bitavuze ko amoko atabaho mu Rwanda. Ikibazo si amoko, ikibazo ni icyo bayakoresha. Dufite ibihugu bifite n’amoko koko atanasa, ariko ntibibibere intandaro yo kwangana no kwicana. Mu Rwanda iyo tugira Imana yo kubona umutegetsi warenze iyi mungu y’amoko, utumva ko ategekera ubwoko, tuba tugeze kure mu bwiyunge. Bisobanura ko imikoreshereze y’ubwoko ku nyungu z’abategetsi bigenwa n’ubutegetsi.
Hari kandi izindi ndangagaciro zagombye gusobanuka mu mitwe y’abanyarwanda, zikabafasha guhindura imyumvire ku bikoresho igihugu kibashyikiriza ngo bagire imibereho myiza. Bose bakagombye kumva ko hari ingingo-fatizo zifasha kugira imyifatire ikwiye mu bo mubana na bo. Izo ni ukumva ko:
- Hari ubwoko bubiri bw’ubukungu: ubushingiye ku bintu, ubu bwitwa ubukire, mu gihe ubushingiye ku buntu bwitwa umunezero (reba haruguru Umushiha ufitwe n’abakire ku bintu; ariko umunezero ufitwe n’abagira Ubuntu);
- Kugira uwawe;
- Kugira uwemera ko uri uwe;
- Kugira ukugirira icyizere;
- Kugira ukugirira ibanga;
- Kugira ukugirira Ubuntu.
Mu magambo make yanatugejejeho imigambi yashyira mu bikorwa aramutse ageze ku butegetsi.
Aramutse ageze ku butegetsi yakwihutira: Guhindura itegeko nshinga, kugabanya uburemere buri mu mwanya wa Perezida, kugabanya imishahara, guha ingufu inteko ishinga amategeko. guha ububasha bukomeye Minisitiri w’ Intebe watanzwe n’ishyaka ryatsinze amatora, guha ingufu abadepite batowe bakaba koko intumwa za rubanda, kugabanya manda n’imyaka ya buri manda, guca kwigwizaho ubukungu aho byaba biva hose.
Kumenya niba azemererwa kwiyamamaza, we yemeza ko nta wamubuza, kuko asanzwe mu Rwanda, atigeze aruhunga; kandi ko umugambi w’amahoro nta kiguzi ugira kandi udakeneye abayoboke. Kubera ko “inzira y’amahoro” ye akeneye abo bazafatanya urugendo akabita “abasangirangendo” izafata ikindi gihe mbere y’uko itangira. Ateganya kuzayitangiza muri 2020.
Ni hehe yerekana ko azarusha abategetse u Rwanda bose?
Depite Jean Mbanda yemera ko abanyapolitiki bayoboye igihugu cy’u Rwanda kugeza ubu baranzwe no gushaka kwigwizaho ibintu n’amafaranga, ariko bikaba bikabije muri iki gihe. Icyo yarusha abamubanjirije gutegeka u Rwanda ni ya mahoro yifuriza abanyarwanda yemeza ko atagira ikiguzi. Ni na ho ahera yemeza ko abategetsi bari bakwiye guterwa isoni n’imishahara y’imirengera bihemba, mu gihe iruhande rwabo baturanye n’abaturage batagira amazi meza yo kunywa, cyangwa ngo babashe kwivuza no kuvuza abana babo, kimwe no kubashyira mu mashuri. Ibi Jean Mbanda asanga ubwabyo byakagombye kuzitira imigirire y’abategetsi dufite muri iki gihe.
Abajijwe ku kibazo abanyarwanda benshi bakunze kugira iyo bumvise umuntu utinyuka gushaka gukorera politiki mu Rwanda, abenshi bakunze gutekereza ko ari uburyo bubangutse bwo kwishakira imyanya. Aha Depite Jean Mbanda yatwumvishije ko n’iyo yabona uwo mwanya, bitaba bibaye impfabusa, kuko yawukoresha agira ngo agere ku mugambi wo kuzanira abanyarwanda amahoro. Nta gutsindwa rero cyangwa kugira ipfunwe abibonamo.
Nyuma y’iki kiganiro cyaranzwe no kumvikana ku mpande zombi, twasigaranye ikibazo cy’ingutu tutashoboraga kubaza umutumirwa wacu, kubera ko cyari mu bintu umuntu atapfa guteganya. Nubwo umutumire wacu yumvaga nta cyamubuza kujya mu Rwanda kwiyamamariza umwanya wa Perezida wa Repubulika, ariko twifuzaga ko yanakenga cyane akamenya ko Kagame atifuza kuba yakora ikosa ryo kurangara ngo areke uwo ari we wese, utanyuze mu kayunguruzo ka FPR, kugira ngo imenye ko atabangamira Kandida Kagame. Birashoboka ko Depite Jean Mbanda yaba yarabonye ibimenyetso muri icyo cyerecyezo ku buryo amatariki yo kugera mu Rwanda asa nk’atubahirijwe.
Ku birebana n’ishyaka rye azashyira ahagaragara muri 2020, turatekereza ko azaba yaragize igihe gihagije cyo gusesengura uko politiki y’igihugu izagenda izamuka.
Kuba yarusha abamubanjirije kuyobora igihugu na byo nta we utabyibazaho, ariko amateka Mbanda yanyuzemo n’uko yabyitwayemo bigaragaza ko kugeza ubu afite imyumvire inyuranye n’iy’abandi ku miyoborere y’u Rwanda. Nkaba ntekereza ko ubunararibonye bwe, guhagarara ku kuri nta cyo yikanga, no kuba ataramunzwe n’amacakubiri agaragara mu bashaka kuyobora u Rwanda, byamuha umwitangirizwa ku bandi bashaka kwiyamamariza uriya mwanya, haramutse habaye amatora anyuze mu kuri.
Tumwifurije amahirwe yose.


text:
Burera: Hamaze kubakwa amavuriro y’ingoboka 40 afasha abaremberaga mu ngo
Yanditswe na Ngaboyabahizi Protais
Abaturage bo mu Karere ka Burera barishimira amavuriro y’ingoboka (Poste de Santé) agera kuri 40 amaze gukwirakwizwa muri aka karere, aho bigiye kubafasha kubona serivise z’ubuvuzi zibegereye.
Abaturage bo mu Kagari ka Mudugari, mu Murenge wa Bungwe hamwe mu hubatswe Ivuriro ry’ingoboka rizaha serivisi abaturage basaba ibihumbi 10, bavuga ko baruhutse ingendo ndende bakoraga bajya kwivuza.
Mukandoli Jeanine ni umwe mu babyeyi babihamya. Yagize ati: « Iri vuriro twegerejwe rije kudufasha kubona serivisi z’ubuvuzi hano hafi, rimwe na rimwe hari bamwe muri twe bafatwaga n’indwara bakumva ko ari ibintu byoroheje bakigumira mu ngo zabo nyuma bakaremba, ariko kuri ubu ivuriro riratwegereye nta wuzongera kwinubira kujya kwa muganga ngo nikure ».
Mukandoli akomeza avuga ko ababyeyi na bo bazajya babyarira hafi. Yagize ati : « Twafatwaga n’inda, muri iyi misozi utabona abagabo bo kuguheka cyangwa se ngo ubone aya moto, ukabyarira mu rugo, hari abemeraga bagakora urugendo rw’amasaha 2, byari ibintu bitatworoheye, ariko iri vuriro ubwo ritwegereye, umuntu azajya afatwa n’igise aze yiryamire hano ahabyarire neza, nakongeraho ko ahubwo iri vuriro rije no gutuma twizigamira kuko ayo twakoreshaga duteze moto tuzajya tuyakoresha ibindi ».
Akomeza avuga ko hari ubwo byabayoberaga bakambuka muri Uganda kwivuza muri magendu kubera gutinya ingendo ndende zo kugera ku bigo nderabuzima, dore ko bahana imbibi n’iki gihugu.
Nyuma yo kubona ko begerejwe amavuriro, ingamba bafashe zirimo gutangira ku gihe ubwisungane mu kwivuza kandi bakirinda kurembera mu ngo.
Guverineri w’Intara y’Amajyaruguru, Gatabazi Jean Marie Vianney wifatanyije n’abaturage bo mu Murenge wa Bungwe gutaha rimwe mu mavuriro y’ingoboka, yavuze ko aya mavuriro akwiye gutanga serivisi inoze ku baturage, kandi agashyirwamo ibikoresho byose nkenerwa.
Yagize ati: « Icya mbere ni uko aya mavuriro ashyirwamo ibikoresho bya ngombwa nko muri utu turere twa Burera na Gicumbi, nkaba nsaba rero aba baturage gukomeza bakitabirira gahunda y’ubwisungane mu kwivuza kandi bakazibukira kwivuza magendu, kuko hari ubwo kwivuza muri ubwo buryo bikurura n’izindi ndwara ».
Mu Karere ka Burera hamaze kubakwa amavuriro y’ingoboka agera kuri 40. Nk’uko bigaragazwa n’ubuyobozi bw’Akarere ngo mu byumweru 3 biri imbere n’andi 9 asigaye azaba yuzuye ndetse atanga serivisi ku baturage.


text:
Miliyoni zirenga 88 zizifashishwa mu gusana gare ya Nyabugogo
Yanditswe na KAYITARE JEAN PAUL
Nyuma y’aho abagenzi kimwe n’abandi bakoresha gare ya Nyabugogo bagaragarije ikibazo k’iyangirika ryayo, ubuyobozi bw’Umujyi wa Kigali bwatangaje ko imirimo ya gare igiye gutangira gukorwa, imbogamizi ikaba yari ikibazo k’imvura yagwaga ari nyinshi icyo gihe.
Ubuyobozi bw’Akarere ka Nyarugenge bwabwiye Imvaho Nshya ko imirimo yo gusana gare ubu yatangiye kandi ko izarangira itwaye miliyoni zirenga 88.
Abagenzi bava cyangwa bajya mu ntara bategeye muri Gare ya Nyabugogo, basabaga ko hakwiye kugira igikorwa iyi gare igasanwa kuko uko iminsi ishira ni ko yarushagaho kuzamo ibinogo kandi bikarekamo amazi.
Umunyamabanga Nshingwabikorwa w’Akarere ka Nyarugenge, Hategekimana Fred, asobanura ko miliyoni zirenga 88 ari zo zizakoreshwa mu gusana gare ya Nyabugogo kandi bikazaba byarangiye tariki 20 Kamena 2018. Ati “Gusana gare ya Nyabugogo bizatwara miliyoni 88 n’andi arengaho hanyuma birarangirana n’itariki 20 z’uku kwezi kwa Kamena uyu mwaka”.
Akomeza agaragaza ko ibikorwaremezo bikenerwa n’abantu bose ariko ko iyo byangiritse abantu bose bibagiraho ingaruka. Ati “Kiriya ni igikorwaremezo abantu bose bakenera yaba abafite imodoka cyangwa abatazifite kuko igikorwaremezo nka kiriya iyo kibangamiwe usanga abantu bose bibagiraho ingaruka.”
Kugeza ubu imirimo yo gusana gare ya Nyabugogo ikorwa n’isosiyete y’ubwubatsi NPD Ltd. Ni akazi kazakorwa n’Akarere ka Nyarugenge gafatanyije n’Umujyi wa Kigali.
Umunyamabanga Nshingwabikorwa w’Akarere ka Nyarugenge Hategekimana, asaba abakoresha gare ya Nyabugogo ko mu gihe baba babangamiwe n’isanwa ryayo bakwihangana kuko ni iby’igihe gito bakongera bakayikoresha nta nkomyi ku buryo bitakomeza kubangamira urujya n’uruza.


text:
Abo baturage bo mu mirenge itandukanye y’Akarere ka Rubavu, higanjemo abasenyewe inzu zabo n’ibiza byakurikiye iruka ry’Ikirunga cya Nyiragongo, imyizure y’Umugezi wa Sebeya, ibigo by’amashuli byubakiwe ubwogero hagamijwe kwirinda icyorezo cya Covid-19, abigishijwe isuku n’isukura n’imirire iboneye bakiteza imbere n’ibindi.
Mu buhamya bwabo, bemeza ko ubufasha bahawe na Croix Rouge Rwanda bwabafashije kandi bubabera umusingi wo guheraho biteza imbere.
Uwimana Saidati wo mu Murenge wa Nyundo mu basaniwe inzu na Croix Rouge nyuma yo kwibasirwa n’imyuzure y’Umugezi wa Sebeya.
Avuga ku bijyanye n’ubufasha yahawe n’uyu muryango yagize ati “Iyi nzu twayibagamo turi abana benshi tudafite ubushobozi, amazi ya Sebeya yaraje yuzura hano ajya mu nzu tugiye kumva twumva igice cy’inyuma kiraridutse inzu yose iragwa kuko yari iy’amategura. Croix Rouge yaduhaye ubutabazi, iduha ibyo kurya no kwifubika iranadusanira none dore ubu turi heza, bambereye ababyeyi Imana ibahe umugisha."
Maniteze Venantie nawe wo mu Murenge wa Nyundo, yavuze ko nawe Croix Rouge yamufashije gusana inzu, kuri ubu akaba abayeho neza.
Yagize ati “Inzu yanjye yari yaguye, Croix Rouge idutekerezaho ifatanyije n’Imana iri mu ijuru, yarakoze kuko yaradusuye ibona ko tugomba kuba abagenerwabikorwa, iduha isakaro, iduha na sima, yarakoze cyane. Ni bo bantu batugobotse mbere, ni umuryango utabara imbabare nk’uko bawuvuze, twarawubonye.”
Usibye ibi bikorwa byo gufasha abaturage bari basenyewe n’ibiza bakabona amacumbi agezweho n’ubundi bufasha, Croix Rouge yanafashije ibigo by’amashuli byiganjemo ibishya, kubona ubwogero bugezweho mu kwirinda ikwirakwira ry’icyorezo cya Covid-19.
Umuyobozi w’Urwunge rw’Amashuri rwa Gitebe II, Habiyaremye Emmanuel, yavuze uburyo bagorwaga no kubona amazi yo gukaraba kugira ngo abanyeshuli bajye mu masomo.
Yagize ati" Abanyeshuri bakenera gukaraba mbere yo kwinjira mu mashuri, twifashishaga kandagira ukarabe ebyiri gusa, hakaba hari umukozi ugenda asukamo amazi, ijerikani imwe ikagurwa 100 ku buryo nakoreshaga agera kuri 400 Frw ku munsi, byaraduhendaga nk’ikigo kigitangira kandi ugasanga bigoye, ubu nta mvune tukigira nyuma yo kubakirwa ubu bwogero na Croix Rouge Rwanda."
Mu bikorwa bya Croix Rouge Rwanda bishimwa n’abaturage bo muri Rubavu kandi harimo nk’abigishijwe iby’isuku n’imirire iboneye bagafashwa kubona imbuto nziza z’imboga none ubu bakaba bazi neza gutegura indyo yuzuye ibafasha kurandura imirire mibi mu miryango yabo. Bamaze no kwishyira hamwe mu matsinda abafasha kwiteza imbere binyuze mu kwizigamira.
Uwiringiyimana Jean Paul wo mu Murenge wa Bugeshi, yagize ati “Hano iwacu harera ariko kenshi wasangaga abantu batazi gutegura ifunguro ry’indyo yuzuye, Croix Rouge Rwanda yaraje batwigisha uko tugomba gutegura ifunguro ry’ibyo twiyejereje mu buryo bwagirira abana bacu akamaro.
Ati "Mbere twabahaga impungure, baba bafite ibishyimbo n’ibirayi ukumva ntacyo utakoze ubu tuzi ko indyo yuzuye igizwe n’amoko atatu, ibyubaka umubiri, ibitera imbaraga n’ibirinda indwara ukarenzaho no kugira isuku. Mbere twabonaga ko bigoye, ari amafaranga menshi, ariko twasanze ari ibihingwa twihingira, bitanatugoye.”
Nsengiyumva André, nawe uri mu bafashijwe n’uyu muryango yavuze ko mbere batari bazi kwizigamira, yemeza ko Croix Rouge yahinduye byinshi mu buzima bwabo.
Ati “Nakuraga ibirayi, kubera ko amatsinda ntayari ahari, amafaranga menshi agashira arimo gupfa ubusa, ngasengerera bagenzi banjye, ariko itsinda rikimara kuza buri cyumweru ngira amafaranga njya kwizigama muri rya tsinda.”
Umuyobozi ushinzwe itumanaho no gutsura umubano muri Croix Rouge y’u Rwanda, Mazimpaka Emmanuel, yavuze ko nk’Umuryango utabara imbabare, bazakomeza gutanga umusanzu wabo mu guhindura imibereho y’abaturage.
Yagize ati “Si mu karere ka Rubavu gusa, ubukarabiro twabwubatse ku bigo by’amashuri bigera kuri 62 mu gihugu hose, bwatwaye miliyoni zisaga 200 Frw. Hari ibikorwa byinshi rero dukora mu rwego rw’ubutabazi kuko mu nshingano za mbere za Croix Rouge nk’umufasha wa Leta, ni ugukora ubutabazi bw’ibanze ndetse no kuzamura imibereho y’abaturage.”
Mu bikorwa Croix Rouge Rwanda yakoze, harimo ubwiherero 100 bwubatswe guhera mu mwaka ushize n’ubukararabiro bwubatswe ku bigo by’amashuri atatu, mu rwego rwo kurwanya ikwirakwira rya COVID-19.
Ubwo Umugezi wa Sebeya wari umaze gusenyera abaturage mu mwaka wa 2018, Croix Rouge yabashije gusanira inzu imiryango 28.
Mazimpaka yakomeje ati “Ikindi ni uko nyuma y’uko ikirunga cya Nyiragongo cyarutse mu minsi yashize kigakurikirana n’imitingito, hari inzu nyinshi zashegeshwe n’uwo mutingito, ku buryo nka Croix Rouge y’u Rwanda twatangiye kuzisana, ndetse n’izari zaraguye hari zimwe twazamuye guhera hasi, tukazasana inzu zirenga 200.”
Umuyobozi w’Akarere ka Rubavu wungirije ushinzwe Imibereho myiza y’abaturage, Ishimwe Pacifique, yavuze ko Croix Rouge yakomeje kuba umufatanyabikorwa w’imena mu gukemura ibibazo by’abaturage.
Ati “Mu by’ukuri Croix Rouge twavuga ko ari umufatanyabikorwa w’imena mu Karere ka Rubavu kubera ibyo byose, ndetse hari n’ibindi tugenda dufatanya kubera ko nk’iyo duhuye n’ibyo biza, ni abantu duhita twitabaza byihuse.”
Croix Rouge Rwanda kandi ifite itsinda ry’abakorerabushake bahuguriwe kuba batanga ubufasha mu gihe cy’impanuka yabera mu Kiyaga cya Kivu nk’aho mu mwaka ushize ryatanze ubutabazi mu kurohora imirambo igera kuri 16 y’abakongomani bari bakoreyemo impanuka n’inzu zigera kuri 28 zari zangijwe n’ibiza zimaze gusanwa izindi zubakwa bundi bushya.


text:
Buri mwaka, abanyeshuri batanu ba mbere barangije kwiga kudoda no gufuma mu ishuri rya Tubahumurize binjira mu ishyirahamwe rya Tubahumurize rikorera ku cyicaro cya association
Ishyirahamwe rigizwe n’abagore basaga 25. Bose hamwe bafashanya kudoda no gufuma ibyiyoroswa (quilts) n’ibindi, bigacuruzwa n’abakozi ba Association ndetse n’inshuti zo mu mahanga.
Kuba mu ishyirahamwe bitanga akazi kizewe gatuma abagore batishora mu bikorwa byabashyira mu kaga bashakamo amafaranga.
Reba ibicuruzwa bidodwa n’abagore bo muri Association ku rubuga rwacu cyangwa usure iduka ryacu unarebe uko babidoda.


text:
06/07/2021, Yanditswe na Amiel Nkuliza
Turi taliki ya 1 nyakanga 1962. U Rwanda rumaze imyaka irenga 400 ku ngoyi ya cyami na gikoronize. Ubutegetsi bwa cyami bumaze imyaka n’imyaniko bwica, bunakiza.
Abatutsi bagize iyo ngoma ya cyami bafite abaja, abajakazi n’abacakara. Barahekwa mu maceri, abahutu babahetse bakanyarwa hejuru, bari mu mijishi.
Aba bahinza baragaba, bakanyaga; barica, bagakiza uwo bashaka, Karinga zabo zikambikwa ibishahu (imyanya ndangagitsina y’umugabo) by’ababahekaga, bakiri mo umwuka. Izi ngorwa, ziziritse ku ngoyi y’igihe kitazwi, nta n’uwo zikeka uzazibohora.
Nyamara ngo urebera imbwa ntahumbya. Muri aba bahutu bakandamizwa, bari mo abamaze imyaka babibona, babuze ayo bacira n’ayo bamira. Barashaka kwibohoza, bakanabohoza iyo rubanda yagowe, yishwe urw’agashinyaguro.
Ubari ku isonga ni uwitwa Gerigori Kayibanda. Yungirijwe n’abitwa Dominiko Mbonyumutwa, Yozefu Gitera, Balthazar Bicamumpaka, n’izindi mpirimbanyi za demukarasi.
Aba bose bazakora aho bwabaga; bazakora revolisiyo ya bucece. Nta mbunda cyangwa amasasu bazakoresha, kuko ntibarazwe umuco wo kwica. Bazageza u Rwanda ku bwigenge bwa nyabwo, babinyujije mu nyandiko z’ubuhanga, ubushobozi n’ubushishozi.
Ni mu gihe kandi, kuko bose uko bakabaye, nta n’umwe wize mu kibeho cyangwa mu mashuri y’ikigoroba; ni abaseminari bujuje ibya ngombwa. Bazi kuvuga, kwandika neza igifaransa, ndetse n’ikilatini cy’i Roma. Gusobanurira abapadiri n’abakoroni ikibazo cyabo, icya rubanda rugufi, imaze imyaka ku ngoyi, ni ibyabo.
Umwe muri bo ni umuhizi udahigwa mu ruhando rw’amahanga, ari we Gerigori Kayibanda, akaba n’umwanditsi mukuru wa Kinyamateka, ikinyamakuru kimwe rukumbi mu gihugu, kikaba n’icya Kiliziya gatolika.
Iyi Kiliziya, isanzwe ikora bucece kugeza n’uyu munsi, izashyigikira na none bucece uyu mugabo, ibinyujije kuri André Perraudin, musenyeri wa Diyosezi ya Kabgayi. Gushyigikira Kayibanda ntibisaba imbaraga z’umurengera, kuko n’ubundi asanzwe ari umuseminari, witeguraga kwiyegurira Imana. Nyamara azabishinguka mo kugira ngo abone uko abohoza rubanda rugufi, imaze imyaka n’imyaniko ku ngoyi ya Runari, gihake na gikoronize.
Intandaro ni ya majoro!
Uretse inyandiko ze zikarishye, ziri mu zihutishije revolisiyo, repubulika na demukarasi, Gerigori Kayibanda azajya azinduka iya Rubika, arare amajoro agenda, agenza amaguru. Ikimugenza si ikindi: guhiga abarwanashyaka aho bari hose. Aba, na bo bucece, bazamutera ingabo mu bitugu mu gushyira mu bikorwa uwo mushinga w’indashyikirwa.
Igicuku kinishye, azajya agwa gitumo ba Bicamumpaka, ba Gitera, ba Makuza, ba Rwasibo, rimwe na rimwe mu kabwibwi no mu ruturuturu; aba na bo bazajya babyukana ingoga, bakore inama rwihishwa na bucece, kugirango Runari itabanyuza mo ijisho, ikabambika ya Karinga. Muri abo bose, nta n’umwe uzava mo undi nk’amazimwe y’ab’ubu, aho uragiza ibanga uwo wita incuti, bugacya ryakwiriye igihugu n’isi yose.
Aba ba ruticumugambi, umugambi wabo wari umwe rukumbi: guhirika ingoma ya cyami no kurimbura burundu ibisigisigi byayo, abayigize bakajyana na yo, abemeye kuyoboka demukarasi, ubwigenge na repubulika, bagasigarana n’abandi, bakubaka igihugu kizira Muvoma na Runari!
Inzozi zari izo, nyamara ngo umwanzi ntahuga. Ba Rutemayeze bazagarukana imizi n’imiganda. Bazongera gusiba amariba, tuyoboke isayo, batubuze no kuyigengaho. Bazaca umutwe inzego zose zubatswe n’izi ntwari, u Rwanda baruhindure agasitwe, Muvoma irutantabure, ibicocero byarwo ibyambike abuzukuru ba Runari, bihishe mu mwenda wa Repubulika.
Abagaragu ba Muvoma
Aba ntibazabura impamvu, zibakura mu isoni. Ni bya bindi ngo ”dore icyo gicebe cyayo”. Bazatema ishami bicariye, imizi y’igiti bayisasire abuzukuru n’abuzukuruza b’abavantara!
Andreya Sebatware, umumotsi mukuru wa Muvoma, azakeza abami babiri. Kugambanira Kayibanda wamugabiye byose, n’ibyo atari akwiye, bizaba ikivugo cye cyo mu za bukuru!
Sebatware azabeshya rubanda ko «coup d’Etat» yo guhirika Kayibanda ngo yari ngombwa, kubera ko ngo ingoma ye yari inaniwe. Azongera anyomeke ab’ubu, batazi ururo n’icyatsi, ko ngo Habyarimana atigeze ashaka guhirika Kayibanda ku butegetsi, ahubwo ko ngo yabisabwaga n’abasirikari b’iyo mu rukiga! Ubundi yongere anyomeke abatamuzi ko Kayibanda na we ngo yashakaga gukorera «coup d’Etat» Habyarimana, uyu ngo akitabara. None yari kuyimukorera ate kandi ataragiraga abayikora, ari zo ngabo z’abakiga, zinahirika ubutegetsi bwatowe na rubanda?
Ukuri mu byo Sebatware avuga, ni uko na we yemera ko abasirikari bo mu rukiga bari aba Habyarimana, bakaba baranamwumviraga kurusha undi, uwo ari we wese, yaba na Kayibanda, utaragiraga n’abamurinda.
Sebatware yongera kwifata ku gahanga akemeza ko Habyarimana yatekereje gukora ”coup d’Etat” kubera ko ngo abanyapolitiki b’abanya Gitarama na bo bashakaga kuyimukorera.
Reka tubyemere wenda dutyo, nubwo ari ikinyoma cyambaye ubusa. Ariko iby’uko Habyarimana yahindukiye akica urubozo abo banyapolitiki, kandi ntacyo bari bakimutwaye, wenda umunyamakuru Tharcisse Semana azabimutubariza mu kindi kiganiro.
Ikiganiro Andreya Sebatware yagiranye na mugenzi wanjye Tharcisse Semana, wowe musomyi utaracyumvise, kanda kuri iyo mirongo ikurikira ucyumve, maze wisesengurire ukuri kw’ibivugwa n’iyi nararibonye, yariye ingoma zose, iya Parmehutu yamukamiye n’iya Muvoma, yagabiye igihugu inyangabirama za demukarasi na Repubulika.
Ukuri guca mu ziko, ntigushye
Amateka yacu, yaba mabi cyangwa meza, aryoha asubiwe mo. Igihugu cyacu cyahuye n’akaga. Wagira ngo hari uwagihambye mo umusazi. Hari igihe nibaza niba atari na ngombwa kugisubiza Loni (ONU), kikagirwa indagizo yayo.
U Rwanda ni cyo gihugu cyonyine cyo mu karere k’ibiyaga bigari, gihindura abayobozi ari uko bishwe. Kayibanda yishwe na Habyarimana urw’agashinyaguro, Habyarimana yicwa na Kagame, amuhanuye mu ndege, Kagame na we arakica urwo baseka uwamubanjirije, ari we Pasteur Bizimungu, ubu ufungiye iwe, akaba adashobora kwinyagambura cyangwa ngo yitsamure. Kwemeza ko na Kagame uzamwica ataramenyekana, reka mbyihorere, kuko byaba ari ukuraguza umutwe!
Nyuma y’uko abagejeje u Rwanda ku bwigenge baciwe umutwe na perezida Habyarimana, n’inzego bubatse bikaba uko, igihugu cyacu ntikigeze kigira amahwemo.
Ubutegetsi bwa Habyarimana, bwabaye nyirabayazana yo guhirika no kwica abaharaniye ubu bwigenge, bwavugaga ko bugiye kuvana u Rwanda mu cyobo. Ibyakurikiyeho ntawe utabizi, nta n’utarabibonye, cyeretse uwari utaravuka. Uyu na we, aho aciriye akenge, yarabibwiwe cyangwa abisoma mu bitabo by’amateka.
Ubutegetsi bwa Muvoma bwakoranye n’abanzi b’igihugu, buri gihe bagabaga ibitero ku Rwanda. Ingero si iz’ibura. I Kampala muri Uganda, Perezida Habyarimana yitabiriye, ku manywa y’ihangu, imihango yo kwambika amapeti Général Gisa Rwigema, wari ukuriye ingabo zateye u Rwanda, ku wa mbere ukwakira 1990 (Kanda kuri uyu mushumi ukurikira, wirebere iyo videwo).
Ubutegetsi bwa Kayibanda, nubwo abari barabuhunze bahoraga barira ayo kwarika n’ay’ingoma ko ngo babujijwe gutaha, ukuri kwari ukundi. Ukuri kwa nyako ni uko ntawigeze abirukana mu gihugu, nta n’uwigeze ababuza gutaha. Ikizwi neza ni uko bakurikiye umwami n’ubwami bwabo, bakaba ngo batarashakaga kugaruka mu gihugu gitegekwa n’abahutu (ayo ni amagambo ya Faustin Twagiramungu, umukwe wa Kayibanda).
Habyarimana agiyeho, yabahaye byose, abaha ubushobozi bwo kumwica, ndetse abemerera gutaha. Byari byiza ko batashye iwabo, ariko wenda ntiyari azi ko ahetse impyisi mahuma.
Umupfumu witwaga Magayane yamuraguriye ko kugira ngo azakire iyo mpyisi izashyira ikamurya, ari uko yasubiza ubutegetsi abanyenduga, yabwambuye ku ngufu. Ibyo Habyarimana yarabigaramye, ndetse avuga ko aho gusubiza ubutegetsi abanyenduga, yabuha abatutsi. Ibyo yarabikoze.
Wenda yari afite ukuri, kuko na bo ni abantu, ni n’abanyarwanda; nyamara abashaka kumushinyagurira no guseka imbohe, bati: ”uwiyishe ntaririrwa”! Abavuga ibyo, sindi kumwe na bo, kuko jye sindi umushinyaguzi, useka imbohe. Icyo nemera kandi mpagazeho n’amaguru yombi, ni uko gutandukanya ubutegetsi bwa Muvoma ya Habyarimana n’ubwa FPR ya Kagame, ari ukwibeshya.
Iyo Muvoma itabaho na FPR ntiyari kuzapfa ibayeho. Mu yandi magambo, iyo ubutegetsi bwa Habyarimana butabaho, n’ubwa Kagame ntibwari kubaho. Ibi bivuze ko, yaba FPR, yaba MRND, byose ari ikibi gisimbura ikindi.
Revolisiyo ya rubanda irakenewe kugirango iyi rubanda yongere yigobotore izi ngoma zombi, zagose u Rwanda kugeza zirugushije mu rwa Bayanga. Abazaharanira iyi revolisiyo ntibabuze, ahubwo ni uko wenda bagihugiye mu bindi, mu kwiruka inyuma y’umuyaga. Baracyashaka kuzuza inda zabo, nyamara twese dupfa dushonje.
Ubwigenge bw’igihugu cyacu, bwakatakaswe na ba gashakabuhake bo muri Runari na Muvoma yayo, kubujugunya ku gahinga gutyo, ni ukudaha agaciro n’icyubahiro ababuharaniye. Ni no gutatira igihango cy’abakurambere bacu.
Mwese mugiharanira kwibohoza ingoyi z’akarengane, mbifurije umunsi mukuru w’ubwigenge bw’igihugu cyacu.


text:
Yanditswe na UMUHIRE Valentin
Umujyi wa Rubavu wahoze uzwi nk’Umujyi wa Gisenyi ni umwe mu Mujyi iri kuzamuka neza kubera ibikorwaremezo biri ku wubakwamo.
Mu myaka 20 ishize y’icyerekezo u Rwanda rwari rwihaye cyarangiranye n’umwaka wa 2020,Rubavu yagaragaraga nk’Umujyi ukunzwe n’abantu benshi bakuruwe n’ikiyaga cya Kivu,ndetse no kuba uturanye na Repubulika Iharanira Demokarasi ya Congo nabyo bituma uba Nyabagendwa.ibikorwaremezo biri kubakwa biragaragaza Rubavu mu isura nshya.
Habyarimana Gilbert /Umuyobozi w’Akarere ka Rubavu
Nubwo uyu mujyi ukomeje kuba Nyabagendwa ,abawusohokeramo babangamirwaga n’imihanda yawo iganjemo amabuye y’amakoro n’itaka ry’umukara ku buryo iyo imvura yagwaga kuwutemberamo n’amaguru byabaga ari ikibazo kandi ari kimwe mu byo ba mukerarugendo bakunda.
Magingo aya iyo utembereye Umujyi wa Rubavu usanganirwa n’imihanda ya Kaburimbo hirya no hino mu Mujyi ndetse no mu nkengero zawo werekeza mu duce dutandukanye two mu nkengero zawo.
Ukinjira mu Mujyi wa Gisenyi hafi n’ibitaro bya Gisenyi
Uretse iyo mihanda bigaragara ko imaze guha isura nshya uyu Mujyi wa Rubavu,Umuyobozi w’aka Karere Habyarimana Gilbert avuga ko muri iyi mihigo ya 2019-2020,biyemeje gukora imihanda inyuranye ihuza Umujyi n’inkengero zawo kugira ngo abagenderera aka Karere ndetse n’abaturage¬† barusheho kuryoherwa n’amafu ya Rubavu.
Ati”turi gukora umuhanda uzenguruka ku kiyaga cya Kivu kuva kuri Hotel Serena ,Marine,werekeza kuri Brasserie,ahatangiye no kubakwa icyambu mpuzamahanga cya Rubavu.ni umuhanda ufite ibirometero bine (4km) ,hari undi muhanda petite barriere-Karundo -Buhuru wa km 5,89 nawo uri gukorwa ,…”
Muri rusange kuva mu mwaka w’ingengo y’imari 2017-2018 hamaze gukorwa imihanda inganda na 54,8 km.
Umuhanda werekeza kuri BRALIRWA unyuze hasi ku kiyaga cya Kivu uri gukorwa
Ibyo kandi binagendana no gucanira Umujyi no guha abaturage umuriro w’amashanyarazi.Kugeza ubu imiryango ikabakaba ibihumbi mirongo ine (40,000) imaze kugerwaho n’amashanyarazi ndetse muri uyu mwaka wa 2019-2020 hakaziyongeraho imiryango ibihumbi bitanu (5000).
Ku birebana n’amazi Mayor Habyarimana avuga ko bamaze kwegereza amazi meza imiryango isaga ibihumbi cumi na bitatu,ubu hakaba hari kubakwa uruganda rw’amazi rwa Gihira ya kabiri ,kubaka ibigega bishya no gusana imiyoboro y’amazi byose bifite agaciro ka miliyoni 14,6 by’amadolari y’Amerika.Ngo amazi azaba yabonetse bitarenze ukwezi kwa gatanu 2020.Uru ruganda rwa Gihira ruzajya rutanga meterokibe 500 buri munsi.
kubaka uruganda rwa Gihira II imirimo igeze kuri 65 ku 100
Nubwo bigoye kumvisha abanyarubavu ko isoko runini rya Gisenyi rigiye kubakwa bitewe n’imyaka rimaze rivugwa ariko ritubakwa ngo rirangire, umuyobozi w’Akarere ka Rubavu avuga ko Inama Njyanama yamaze gufata umwanzuro wo kuryubaka bafatanije n’abikorera ,imigabane y’Akarere ikazaba igizwe n’ikibanza ryubatsemo ndetse n’imirimo yarikozweho mbere Gusa ngo hategerejwe ko icyemezo cya njyanama cyemerwa n’Intara.
Gare ya Rubavu ntijyanye n’cyerekezo cy’Akarere hagiye kubakwa indi
Kuri ubu kandi Akarere ka Rubavu kagiye kubaka gare nini izasimbura isanzweho iri ku muhanda ugana petite barriere ikazubakwa I Nyakabungo ahahoze isoko.Iyi gare izatwara akayabo ka miliyari 7 z’amafaranga y’u Rwanda.


text:
Ku gicamunsi cyo ku wa Gatandatu tariki ya 24 Ukwakira ni bwo Polisi y’u Rwanda ikorera mu Karere ka Huye mu Murenge wa Tumba mu Kagari ka Cyarwa yafashe Nshimiyimana Olivier bakunze kwita Major w’imyaka 22 na Sadamu abdoul w’imyaka 27.
Bafatanwe udupfunyika 4 turimo ifu y’ikiyobyabwenge gihambaye cya Heroyine (Héroine), bari banafite urushinge bakoresha bitera mu mubiri icyo kiyobyabwenge.
Umuyobozi wa Polisi w’umusigire mu Karere ka Huye Chief Inspector of Police(CIP) Michel Majyambere, yavuze ko gufatwa kwa bariya basore byaturutse ku makuru yatanzwe n’umwe mu rubyiruko rwakoreshaga icyo kiyobyabwenge, wakiguraga kwa Nshimiyimana Olivier bakunze kwita Major.
Yagize ati: “Hari umwe mu rubyiruko wari waje mu kigo kivura abasabitswe n’ibiyobyabwenge (Rehabilitation Center) hano i Huye, yari yaje kwivuza ni we wahaye amakuru abapolisi babasha kugera kuri bariya basore bafashwe. Abapolisi basanze Nshimiyimana ari we ugicuruza naho Sadamu we yari yaje nk’umukiriya waje kugura.”
CIP Majyambere yakomeje avuga ko mu gufatwa kwa bariya basore babasanganye udupfunyika 4 turimo ifu ya kiriya kiyobyabwenge ndetse n’urushinge bakoreshaga bakitera mu mubiri. Yakomeje agaragaza ingaruka zikomeye za kiriya kiyobyabwenge kibarirwa mu kikiciro k’ibiyobyabwenge bihambaye.
Yagize ati: “Heroyine(Heroine) ni kimwe mu biyobyabwenge bibi kandi bihambaye, abagikoresha ntabwo batumura umwotsi wacyo ahubwo ni udufu bavanga n’amazi bakajya bakitera mu mubiri bakoresheje inshinge.”
Yakomeje avuga ko uwakoresheje kiriya kiyobyabwenge kimwangiza cyane mu bwonko agata ubwenge ndetse hakaba ubwo atitira cyane nk’ufite imbeho kandi izuba riva.
Yavuze ko ubwo hafatwaga bariya basore byagaragaraga ko bari bamaze kukitera ndetse ko cyabasabitse umubiri wose.
Yongeyeho ko iyo barimo kwitera kiriya kiyobyabwenge bakoresha urushinge rumwe ari benshi, ibintu bishobora gutuma banduzanya izindi ndwara zandurira mu maraso.
CIP Majyambere yakanguriye urubyiruko n’abaturarwanda muri rusange kujya bihutira gutanga amakuru igihe cyose hari aho babonye abantu bakoresha ibiyobyabwenge ibyo ari byo byose. Yabagaragarije ko birimo kwangiza urubyiruko kandi ari rwo mbaraga z’Igihugu.
Abafashwe bahise bashyikirizwa Urwego rw’Igihugu rushinzwe Ubugenzacyaha(RIB) rukorera muri Sitasiyo ya Polisi ya Ngoma kugira ngo hakorwe iperereza.
Itegeko No 68/2018 ryo kuwa 30/08/ 2018 riteganya ibyaha n’ibihano muri rusange, ingingo ya 263 ivuga ko Umuntu wese ufatanwa, urya, unywa, witera, uhumeka cyangwa wisiga mu buryo ubwo ari bwo bwose ibiyobyabwenge bito cyangwa urusobe rw’imiti ikoreshwa nka byo, aba akoze icyaha.
Iyo abihamijwe n’urukiko ahanishwa igifungo cya burundu n’ihazabu y’amafaranga y’u Rwanda arenze miriyoni makumyabiri (Frw 20.000.000 ) ariko atarenze miriyoni mirongo itatu (Frw 30.000.000) ku byerekeye ibiyobyabwenge bihambaye.


text:
Mu bintu byashoboraga gukorwa muri iyi myaka 22 ishize, harimo bibiri byabaye iyanga kandi mu by’ukuri ari byo ibindi byose bisigaye byari kubakiriho ku buryo burambye ndetse buha icyizere buri wese. Icya mbere gikubiye mu ngingo y’ukuri, ubutabera, ubumwe n’ubwiyunge bw’abanyarwanda. Icya kabiri ni ishingwa ry’inzego nyazo z’ubutegetsi zubahiriza amahame ya demokarasi, inzego zikorera inyungu rusange z’abaturage, abangaba akaba ari na bo bashyiraho abazihagarariye binyuze mu mucyo bityo buri muturage akabaho adatinya kuzibaza igihe zitujuje ibyo zamusezeranyije, kuko na we afite ijambo ku mibereho y’igihugu cye.
Kubaka amazu n’imihanda, kongera umubare w’amashuri n’amavuriro, kugendana n’ikoranabuhanga n’ibindi bikorwa by’iterambere ni ngombwa. Muri uru rwego hari byinshi byakozwe kandi ni intambwe nziza. Ibyo bikorwa byagira akarusho byubakiye ku nkingi izatuma bidahungabana. Hagati aho ariko, hari n’abanyarwanda bemeza ko na bimwe mu bikorwa by’iterambere, byakozwe macuri. Aha bagatanga nk’urugero rwo kwirukira kubaka imiturirwa, nyamara hakiri ikibazo gikomeye cy’amazi make, haba mu mugi, haba no mu cyaro. Uru ni urugero muri nyinshi zerekana kutanoza igenamigambi. Iyi ni indi ngingo, reka tugaruke ku ngingo ikubiye mu mutwe w’iyi nyandiko.
Dore ibibazo bibiri abanyarwanda bakomeje kwibaza:
Buri muturage afite ikimutunga? Afite ubushobozi bwo kwivuza no kurihirira umwana we mu ishuri ? Urangije kwiga abona akazi? Ntihariho ababona icyo kurya rimwe ku munsi na byo ari ha Mana? Icya kabiri, baragira bati: » mbese ibyabashije gukorwa byo, byubakiye ku wuhe musingi?
Umusingi n’inkingi mwikorezi bavuga ni ubumwe n’ubwiyunge bwakendereye biturutse ku nzangano n’ubwicanyi ndengakamere burimo na jenoside. Hari iterambere rirambye ritubakiye kuri uwo musingi?
Kutireba mu ndorerwamu ni ukwihenda.
Muri iyi myaka 21 ishize, inkunga y’ amahanga yatanzwe ku bwinshi hagamijwe kuzahura igihugu cyari kivuye mu makuba arimo intambara, ubwicanyi ndengakamere na jenoside. Iyo nkunga yari ikenewe kandi n’ubu iracyakenewe kuko 40% by’ingengo y’imari y’Urwanda igizwe n’iyo nkunga y’ amahanga. Hari abemeza ko mu Rwanda hinjiye n’undi mutungo uruta kure iyo nkunga y’amahanga. Hari abemeza ko hari agahiga n’amafaranga atagira ingano yinjiye mu gihugu mu gihe ingabo z’Urwanda zari Kongo. Ibi n’Umuryango w’Abibumbye LONI, wabikozeho inyandiko
Aho ni ho bamwe banahera bakemeza ko ukurikije ubwinshi bw’amafaranga yinjiye mu Rwanda, hashoboraga no kubakwa ibikorwa by’amajyambere birenze ibyo rubanda ibona uyu munsi ndetse nta cyari kuba gitangaje. Aha baba bashaka kuvuga ko hari n’akayabo kigiriye mu mifuka y’abantu ku giti cyabo. Ababikurikiranira hafi bazi ko hari abafite nk’ibya « Mirenge ku Ntenyo »; imitungo yababanye myinshi bagahitamo kwandikisha imwe ku bantu mu buryo bwo kwiha akabanga ariko ay’ubusa rubanda irabimenya. Gutunga byinshi bivuye mu nzira nziza, byo ntakibi kirimo. Aho rubanda igira uburenganzira bwo kubaza no kwibaza ni iyo igice kinini cy’umutungo cyihariwe n’umuntu umwe cyangwa n’abantu mbarwa mu gihe mu baturage hari abavoma ibirohwa.
Ubumwe ni ngombwa ku gihugu
Kuki hari abavuga ko ubumwe n’ubwiyunge bwakomeje kuyoyoka, bugahumira ku mirari kandi bwari ibanze n’imfundo rihatse indi mibereho? Niba abategetsi bo bihanukira bakavuga ko ibintu byifashe neza, hari aho bitaniye no gutwika inzu ugashaka guhisha umwotsi? Bitaniye he no kwireba mu ndorerwamo ukabona ufite ingonera aho kuzikiza ukayijanjagura ngo irakubeshyera? Uburyo bwo gukosora burundu ibyangijwe n’amateka mabi, ni ukwemera gutanga ikiguzi cy’ubumwe n’ubwiyunge.
Icyo kiguzi cyangwa igiciro ni ikihe?
Ubwo bumwe n’ubwiyunge bushamikiye ku kuri n’ubutabera. Uretse n’Urwanda nta kindi gihugu cyavuga ko gifite aho gishingiye, mu gihe imitima y’abana bacyo ihabye, itatanye cyangwa inyanyagiye ishyanga atari uko yabihisemo gutyo. Iki kibazo iyo kigeretseho ko hari ababona ifunguro rimwe ku munsi na byo bigoranye, kuvuga iterambere bisaba kugenza make. Mu ijambo yavuze ataha amagorofa abiri yuzuye mu mugi wa Kigali (City Hall na M. Peace Building), perezida Paul Kagame hari aho yabwiriyemo abahunze ngo bazaze barebe aho ibikorwa by’amajyambere bigeze. Ese koko abo bahunze ntibakurikira? Ntibazi aho igihugu kigeze n’ukuntu itumanaho ribyoroshya muri iki gihe?
Umusingi n’inkingi mwikorezi igihugu nk’Urwanda cyakubakiraho imibereho irambye ni ukuri, ubumwe, ubwiyunge, n’uburenganzira busesuye kuri buri muturage. Muri Nyakanga 1994 hajyaho ubutegetsi bushya byari muri gahunda na disikuru. Hakozwe iki se, ko n’abari bafatanye agatoki mu kandi icyo gihe, bamwe muri bo ko bafashe iy’ubuhungiro, abandi bakicwa.
Ni byo koko bamwe mu bahunze mu w’1994, barahungutse. Ni byo koko ubutegetsi bwashishikarije abantu gutahuka. Nyamara igitangaje ni uko bamwe mu bari muri ubu butegetsi batahwemye na bo ubwabo guhunga. Urugendo rurakiri rwose kuko no mu basangiye akababaro ko mu ishyamba harimo abarebana ay’ingwe, kugeza n’aho kwihekura izuba riva. Abari ku butegetsi bo bavuga ko ibintu bimeze neza kugeza kuri 80%.
Abanyarwanda bafitiye icyizere nde?
Birashoboka ko hari abatekereza ko nta bundi butegetsi bwabaha umutekano, amahoro no guhirwa, nk’uburiho muri iki gihe. Aha ariko nta n’uwakwiyibagiza ko mu gihugu uwo munezero udafitwe na buri wese. Hari benshi batanafite na kimwe mu bintu nkenerwa biza imbere y’ibindi mu mibereho y’abantu. Icya mbere muri byo nta kindi ni ukugira ikigutunga no kudacuzwa ubuzima amanzaganya. Amikoro afitwe na mbarwa. Abakurikira imibereho yo mu Rwanda bavuga ko igice kinini cy’imitungo kiri mu maboko y’abantu babarirwa ku ntoki.
Kimwe mu bimenyetso by’ubukene bushobora kugera no ku butindi ni ukurwara amavunja. Ababoneye abandi izuba bemeza ko amavunja yo kuri kiriya kigero atigeze agera hariya! Ugeze ku kibuga cy’indege, agatambagira umurwa mukuru, agasubira imahanga ataganiriye n’uwaburaye cyangwa n’uwashomereye yibwira ko Urwanda ari paradizo.
Umutekano n’uburenganzira bw’ikiremwamuntu byifashe bite?Umuturage afite cyizere ki mu mutima we mu guhugu, umuntu nka Rwigara Assinapol yicwa kuriya nk’uko byasobanuwe n’umufasha we n’abana, abakamurinze ngo bakabaha urw’amenyo ? Niba umuntu w’igikomerezwa, wanafashije abari ku butegetsti kubugeraho ahita gutya, umuturage usanzwe yashyira umutima mu gitereko ate ? Umuturage usanzwe azatinyuka ate guharanira uburenganzira bwe, nyuma yo kwibonera ibintu nka biriya, cyane cyane ko bimusarika ubwoba buhoraho? Ubuhamya butangwa na EmérenceKayijuka murumuna wa Adéline umufasha wa Rwigara ni ikimenyetso gikomeye ko ubwoba mu banyarwanda burenze urugero. Ese si aha bihera aho bamwe bahitamo kuvuga gusa ibyo bibwira ko byashimisha abafata ibyemezo nyamara bitandukanye n’ibyo bafite ku mutima kugira ngo baramuke kabiri?
Opozisiyo ifite umuti w’ibibazo?
Abantu bakunze kubaza abifuza kujya ku butegetsi bati : »umushinga mufite ni uwuhe uretse kunenga abo mwifuza gusimbura » ? Ni ikibazo gifite ireme gikwiye no gusubizwa abo kireba. Niba abantu bakibaza inshuro zirenze imwe, ebyiri, ni uko abo kireba bakwiye kugaragaza ko ku buryo bunononsoye niba hari umushinga ufatika bafitiye igihugu. Niba uwo mishinga cyangwa iyo mishinga izakosora ibitagenda ihari, ikwiye gutangarizwa abanyarwanda mu nzira zose zishoboka. Hari ababikora ku mbugankoranyambuga na « internet ». Ni imwe mu nzira ariko ntibigera kuri bose.
Ku munsi wa none hari ikindi umuntu yakwibaza. Ni ikihe gisubizo opozisiyo iha abibwira ko amakiriro yabo ashingiye gusa ku ngoma iriho muri iki gihe? Hari n’abumva ko ibintu byatunganye, ko kandi bafite iby’ibanze byose. Hari nabashishikajwe gusa n’uwabihera igihugu gituje, bakiga, bakabona akazi, bagakora imirimo inyuranye, bakihingira, bakorora, bakavuga icyo batekereza batabanje gukebaguzwa. Aba bose babwirwa iki gifatika n’abakora politiki? Bikorwa mu zihe nzira?
Uretse abababaye kubera umukeno, akarengane n’ibindi, hari n’abandi, abashaka kuyobora bagomba kubonera igisubizo kibanyuze niba bashaka kugera ku butegetsi no gushyiraho impinduka nziza. Hari abatekereza ko ibyo bamaze kugeraho byayoyoka habaye ihinduka ry’ubutegetsi. Abo se hari igisubizo kinononsoye opozisiyo ibaha kibumvisha neza ko kugera ku butegetsi bitazabaviramo igihombo ? Hari n’abatekereza ko umutekano no kuramuka babikesha gusa Jenerali major Paul Kagame watsinze urugamba ubu akaba ari ku butegetsi. Aba se bo, abifuza kugera ku butegetsi ntibafite akazi ko kubumvisha ko batahungabana ubutegetsi buhindutse ? Niba gutanga iryo humure bishoboka, opozisiyo niyerekane uko abo bantu bashira impungenge.
Kutemera cyangwa kutamenya uburwayi?
Abanyarwanda baciye umugani ngo « ushaka gukira indwara arayirata »
Ku itariki ya 17 Nyakanga 1994, nyuma y’ubwicanyi ndengakamere bwakorewe abanyarwanda bukanabamo jenoside yakorewe abatutsi hagiyeho Leta yiswe iy’ubumwe bw’abanyarwanda.
Kuva icyo gihe kugeza uyu munsi abanyuze muri ubu butegetsi nyuma bakavanamo akabo karenge, bagahungira mu mahanga, ntawakora urutonde rw’abo ngo aruve inyuma. Muri bo harimo abasivili n’abasirikare.
Harimo abayoboye Intekonshingamategeko ( Yozefu Sebarenzi, Alfred Musangamfura), ababaye ba Minisitiri w’Intebe (nka Faustin Twagiramungu, Pierre-Célestin Rwigema watahutse ejobundi amaze kwemera kuyoboka ubutegetsi), ababaye abaminisitiri (nka Seth Sendashonga wiciwe Kenya, Amb. J.M.V. Ndagijimana, Ambas. Dr Anastase Gasana, Célestin Kabanda, Théobald Rwaka, Jean-Baptiste Nkuliyingoma, Patrick Habamenshi, Drocella Mugorewera, André Habib Bumaya, Protais Mitali n’abandi.), abari abasirikari bakuru ( nka ba Jenerali Kayumba Nyamwasa, Jenerali Habyalimana Emmanuel, Colonel Balthazar Ndengeyinka, Koloneli Patrick Karegeya wiciwe Afrika y’Epfo, ba Major J.M. Micombero, Robert Higiro, Major Alphonse Furuma, Major Mupende, n’abandi). Nta kindi gihugu ku isi gihungwa n’abategetsi n’abasirikare bangana batya mu butegetsi bari basanzwemo.
Uwajya imbere y’abanyarwanda akavuga ko nta mpamvu ifite ishingiro yatumye abantu nkaba bahunga yaba ari umunyakuri? Aba bose bahunze kubera ibyaha? Ubumwe buri he? Buri he, ko na bamwe mu basangiye akabisi n’agahiye barebana ay’ingwe? Nta gihugu na kimwe cyo ku isi cyatinyuka kuvuga ko ibintu bigenda neza mu gihe ubumwe bwahungabanye. Umusingi n’inkingi mwikorezi igihugu cyubakiraho nta yindi uretse iy’ubumwe. Ku gihugu nk’Urwanda, iyo nkingi inagendana rimwe na rizima n’iy’ubwiyunge kubera amacakubiri yabayeho.
Aha nanone abaturage barabaza abategetsi bati: « ariko mwibwira ko atari mwe ba mbere mwari mukwiye kwiyunga n’abo mutabona ibintu kimwe »? Abasesengura ikibazo cyUrwanda bemeza ko abaturage nta makimbirane na mba bagirana mu gihe yaba atarangwa ku bahatanira ubutegetsi mu nzira mbi; za zindi zinyonga, zigafunga cyangwa zigacira ishyanga ushatse kuvuga ibyakosorwa, mu gihe bitanyuze nyirububasha mu gihugu cyangwa ugaye ibikorwa bibi.
Ntawakwirengagiza ko mu mpunzi harimo n’izo mu w’1959 zitaratahuka. Urugero rwa hafi ni umwami Kigeli V Ndahindurwa ujya atangaza ko inzira y’ubumwe itaragerwaho neza, bityo ngo yiyemeze gutaha. Hari impunzi zo mu w’1994 zikiri nyinshi hirya no hino ku isi. Si uko zashimye amahanga ahubwo ni uko hari izidafite icyizere cy’imibereho n’umutekano mu gihugu zikomokamo.
Hari imvugo n’imigirire ituma bamwe barushaho gukangarana no kwiheba. Mu gihe igihano cy’urupfu cyavanywe mu mategeko, ni gute abanyarwanda basobanurirwa ko hari abarukwiye kandi igihugu kitari mu ntambara? Urugero muri nyinshi zindi ni ijambo ry’umukuru w’igihugu tariki ya 12 Mutarama 2014. Kubanisha abanyarwanda no kubumvikanisha biruta kure ihangana ricuza bamwe ubuzima.
Hari abibaza niba haramutse habayeho inyubako z’agatangaza ariko hakabura umutima, ubumuntu, gukunda igihugu nyabyo, gukorera inyungu z’abagutoye n’abataragutoye, niba byaba atari ugutera intambwe imwe imbere n’eshatu inyuma? Ni ikibazo buri wese yazirikanaho, by’umwihariko abanyapolitiki.
Jean-Claude Mulindahabi


text:
Amahugurwa ku gukora ubucuruzi burambye
Mu rwego rwo gufasha abacuruzi na ba rwiyemezamirimo bo mu Rwanda kugira icyo bakora mu buryo bwihuse kugirango basigasire ubucuruzi bwabo igihe bagwiririwe n’ibihe bidasanzwe.
Ku bufatanye na
Amasomo y’ubucuruzi atangirwa ubuntu kuri murandasi
Ibyo Uziga
AMI igufitiye amasomo atarambirana mu gihe cy’ukwezi kumwe asa neza neza n’atangwa ahandi wishyuye. Muri ayo masomo uhabonera ibikoresho bikururwa kuri murandasi bifasha abacuruzi kumenyera uburyo bushya bwo gucuruza.
Twibanze ku igenamigambi ryihuse, imicungire y’amafaranga akoreshwa hamwe n’ingamba zifasha ubucuruzi n’ibicuruzwa kudahungabana. Uburyo bwacu buzagufasha gufata ibyemezo bigamije kuzahura ubucuruzi bwawe.
Ku bufatanye na Mastercard Foundation, AMI ihugura ibigo by’ubucuruzi byo mu Rwanda ku buntu.
IGENAMIGAMBI
Vana imfashanyigisho ku rubuga rwacu ubundi uzikoreshe kugira ngo umenye ahantu hose hashobora guteza akaga ubucuruzi wenda gukora n’aho wakungukira.
IBYAHOMBYA UBUCURUZI
Kora igenzura ry’ubucuruzi bwawe umenye ibintu bikomeye bishobora gutuma uhomba n’icyo wakora.
KUNOZA IKORESHWA RY’AMAFARANGA MU BUCURUZI
Ifashishe igikoresho cyagufasha gutahura uburyo winjiza cyangwa usohora amafaranga mu bucuruzi, bityo ukamenya uko ukwiye gukoresha make n’aho wakwinjiriza mu gihe kizaza cyangwa ugashaka ubundi buryo.
Nafashe umwanya wo gutekereza no guteganya ibishobora kuba mu bucuruzi bwanjye kugirango bimfashe kongera umusaruro no kurushaho kwitegura ibishobora kubangamira imikorere y’ubucuruzi nifashishije igikoresho cyifashishwa mu gukora igenamigambi. Naje kubona ibikoresho byoroshye gukoreshwa mu kugenzura ibicuruzwa biri mu bubiko, imbonerahamwe ntangarugero wuzuzamo inyungu n’ibihombo mu bucuruzi nkaba nzakomeza kubyifashisha kugirango ngire ishusho y’uko umutungo w’ubucuruzi bwanjye uhagaze.
- Linda Grace Rugema, Nyir’iduka ryitwa “Little Smiles” rikorera mu Rwanda


text:
Dusobanukirwe impamvu muri Guyane ari hamwe mu hifashishwa kohereza ibyogajuru mu kirere
01/03/2019, Jean-Claude Mulindahabi
Ahantu hagomba guhagurukirizwa ibyogajuru si ahantu habonetse hose. Hatoranywa ahantu hategereye abantu (nko mu butayu cyangwa mu gice cyegereye inyanja) kugira ngo hirindwe ko byagira uwo bihitana iyo mu kubihagurutsa bigize impanuka.
Abafaransa bagitangira umushinga wo kohereza ibyogajuru bari barahisemo kubikorera mu butayu bw’ahitwa Hammaguir mu gihugu cya Alijeriya bwari bukolije. Alijeriya imaze kubona ubwigendge mu w’1962, abafaransa ntibari bagifite uburenganzira bwo kuba bahakorera ibyo bikorwa. Byabaye ngombwa gushaka ahandi hantu haberanye no kohereza ibyogajuru.
Ahandi hantu impuguke mu bumenyi bw’ibyogajuru basanze ku mubumbe w’isi, hatuma kohereza ibyogajuru bihamya intego ni mu gice cy’isi cyitwa Equateur (Equateur ni umurongo izengurutse isi, inyuze muri kimwe cya kabiri cyayo, mu nzira y’intambike). Ni muri ubwo buryo abafaransa batangiye gushakisha ahantu nk’aho mu duce bafite hirya no hino ku isi. Mu kuhashakisha hiyongeragaho no kureba ahatateza ibizazane
Iyo abafaransa n’abandi banyaburayi bashatse kohereza ibyogajuru mu kirere, bakoresha Ariane (ni yo yifashishwa mu kohereza ibyogajuru mu kirere), aho ihagurukira cyangwa urubuga rwayo mu butaka Guyane y’Abafaransa hatoranyijwe kuva mu w’1964.
No Comments Yet
Laisser un commentaire
Vous devez être connecté·e pour rédiger un commentaire.


text:
Ushinzwe guhuza ibikorwa bya Polisi n’abaturage mu Ntara y’Amajyaruguru (RPCEO), Chief Inspector of Police (CIP) Alexis Ndayisenga, yavuze ko iki gikorwa kiri muri gahunda y’ukwezi kwahariwe ibikorwa bya Polisi y’u Rwanda aho Polisi igenda iremera imiryango itishoboye mu bice bitandukanye by’Igihugu.
Yavuze ko ibikorsho biri guhabwa abaturage bizabafasha mu kwicungira umutekano no kugera ku iterambere mu bukungu.
Ati “Polisi isanzwe iremera abaturage mu bikorwa bitandukanye cyane cyane hibandwa ku miryango itishoboye yo mu cyiciro cya mbere n’icya kabiri cy’ubudehe. Ni muri urwo rwego Polisi irimo guha abaturage urumuri rw’imirasire y’izuba kugira ngo bibafashe mu kwiteza imbere. Uru rumuri rurabafasha kurwanya ibyaha byaberaga mu mwijima nk’ubujura, kuzigama amafaranga baguraga ibindi bicanwa, uru rumuri kandi ruzanafasha abana gusubira mu masomo nijoro.”
Umunyamabanga Nshingwabikorwa w’Umurenge wa Shingiro, Munyentwari Damascène yakanguriye abaturage kuzafata neza ibikorwa bahawe na Polisi y’u Rwanda anabasaba ko urwo rumuri rwazabafasha mu kwicungira umutekano.
Yagize ati”Hari bamwe mu bantu bafata nabi ibikorwaremezo Leta yatanze cyangwa bikangirika ku mpamvu zitandukanye harimo no gusaza. Ugasanga baravuga ngo bya bintu byanyu byarapfuye muzaze mubijyane. Mugomba gufata neza ibi bikorwa mwahawe mukabifata nk’ibyanyu, itara ryasaza ukaba wagura irindi cyangwa byagira ikibazo ugashaka abazi kubikora bakabikora.”
Mu byahawe aba baturage harimo amatara atatu, muri ayo matara harimo agomba gushyirwa hanze kugira ngo habe urumuri bityo bifashe abaturage mu kwicungira umutekano.
Hakizimana Jean de Dieu ni umwe mu baturage bahawe ibi bikoresho, yavuze ko yishimiye igikorwa Polisi y’u Rwanda yabagejejeho kuko yabakuye mu kizima.
Yagize ati “Ubusanzwe twakoreshaga buji, amatoroshi, amatelefoni yo twayajyanaga mu dusantere gushaka yo umuriro. Ubu byakemutse ndetse n’abana babonye uburyo bwo kujya basubira mu masomo nijoro, Polisi y’u Rwanda yadukoreye kandi si ubwa none ahubwo ihora idufasha muri byinshi cyane cyane mu mutekano.”
Igikorwa cyo gutanga umuriro ukomoka ku mirasire y’izuba mu Mudugudu wa Rutagara kije gikurikirana n’undi watanzwe ku wa kabiri tariki ya 5 uku kwezi. Uyu muriro uturuka ku mirasire y’izuba Polisi yawutanze mu Karere ka Gicumbi, mu Murenge wa Bwisige, mu Mudugudu wa Ruhuha, wahawe imiryango 55.
Biteganijwe ko muri uku kwezi kwahariwe ibikorwa bya Polisi, mu Ntara y’Amajyaruguru abaturage bo mu midugudu 7 bazahabwa urumuri ruturuka ku mirasire y’izuba.


text:
Ijambo ry’umwami Kigeli V Ndahindurwa yifuriza abanyarwanda umwaka mushya wa 2016
Banyarwanda, Banyarwandakazi, nshuti z’uRwanda,
Nongeye kubaramukanya urukundo n’urukumbuzi rwinshi mbifuriza umwaka mushya muhire wa 2016. Mwese uzababere umwaka w'ituze, umwaka w’amahoro arambye, umwaka w’ubumwe n’ubusabane. Uzabasesekazemo urukundo n’urugwiro, muzagire ubuzima buzira umuze; murusheho gusabana no guharanira uburenganzira bw’ ikiremwa muntu n’ukwishyira ukizana kwa buri wese.
Banyarwanda, Banyarwandakazi,
Iyo umuntu ashubije amaso inyuma, asanga imyaka irenze mirongo itanu, bamwe mu bana b’u Rwanda baheze ishyanga, babujijwe uburenganzi bwo kuba mu gihugu cyabo, hali benshi baheze mu gihirahiro hirya no hino kw’isi, bamwe baguye ishyanga, abandi barahigwa bukware.
Biragaragara ko abali mu gihugu imbere bafite ibibazo by’ubuzima bitaboroheye: ubukene n’inzara byarabugarije kugeza aho bamwe barwara amavunja, urubyiruko rukomeje gushorwa no kugwa mu ntambara z’urudaca zayogoje akarere k’ibiyaga bigali. Ikibazo cy’ubwinsanzure no
kutizerana gikomereye abanyarwanda, ku buryo hali benshi badafite icyizere cy’ejo hazaza.
Ibyageragejwe n'ubutegetsi uko bwagiye busimburana ni byinshi, ariko nta butegetsi bwashoboye kugarura ubumwe, amahoro arambye n’ukwishyira ukizana mu bana b’uRwanda; bityo abaturarwanda bakabana neza mu gihugu cyabo nta mwiryane. Kimwe n’abaturage b’ibindi bihugu, abanyarwada bafite inyota y’ubutabera no kurenganurwa, kwishyira ukizana no kubakana urukundo n’ishema igihugu cyababyaye. Bityo bagafasha abatishoboye, ababuze ababo n’abatagira kivurira.
Banyarwanda, Banyandakazi,
U Rwanda ni urw’abanyarwanda bose, rugomba kuba ingobyi ya twese. Ntawe ukwiye kuruhezwamo. Ndasaba abana b’uRwanda guharanira icyatuma ubuzima n’uburenganzira bwa buri wese bidahungabanywa. Niringiye ko uyu mwaka wa 2016, uzasiga abanyarwanda bateye intambwe igaragara mu gusubizwa ubusugire n’icyubahiro cyabo, bakava mu gihirahiro, bagasabana, bakarangwa n’ ishema n’urukundo.
Ndasaba by’umwihariko abayobozi b’Urwanda kubahiriza inshingano zabo, bakareka abana b’uRwanda bakishyira bakizana mu rwababyaye n’ahandi bari hose.
Amarorerwa ya jenocide yabaye mu gihugu cyacu murayazi mwese, intambara zayakurikiye n’ingorane byatuzaniye mu gihugu imbere no mu bihugu duhana imbibi murazizi. Ni ngombwa ko ibi bibazo byose byugarije abanyarwanda bibonerwa umuti nyawo, watuma amahano yabaye atazongera kubaho ukundi mu gihugu cyacu no mu karere k’ibiyaga bigari, ndetse n’ahandi hose ku isi.
Mu rwego rwo gufasha abanyarwanda kubona ibisubizo by’ibibazo byabo, mbasabye ko hategurwa inama rusange (table ronde) yatuma abanyarwanda bose, baba ab’imbere mu gihugu cyangwa abari mu buhunzi, babona urubuga batangamo ibitekerezo byabo, bagamije gushakira hamwe uko twakemura ikibazo gikomeye cy’ubuhunzi n’ibindi bibazo byugarije uRwanda n’abanyarwanda. Iyo nama yazanaboneraho gutegura uko abanyarwanda bose bari hanze basubira mu gihugu cyabo mu mahoro. Twese dushyire hamwe ingufu zacu n’ibitekerezo byacu, tugamije ineza ya twese mu rwatubyaye. Bizashoboka kuko abishyize hamwe Imana irabasanga.
Nimuze rero dushyire hamwe kandi mbijeje ubufatanye mugushaka amahoro n’ubwumvikane byadufasha kubaka u Rwanda.
Imana ibarinde kandi ibasesekazemo amahoro n’urukundo.
Umwaka mwiza wa 2016
Umwami Kigeli V Ndahindurwa
Fichier pdf Ijambo ry'umwami Kigeli V Ndahindurwa-Ibyifuzo 2016


text:
Mu #Kwibuka25 Jenoside yakorewe Abatutsi mu 1994 ahantu henshi hatandukanye mu Rwanda ndetse no hirya no hino ku isi bagira uburyo bwo kwibuka ndetse hakanatagwa ubutumwa butandukanye. Ku Mayaga ya Nyanza hatangiwe ubutumwa ku bacitse ku barokotse Jenoside yakorewe Abatutsi.
Nyuma y’ubuhamya bwari bumaze gutangwa na
Bukuru warokotse Jenoside yakorewe Abatutsi, umuhanzi Bonhomme mu ndi ndirimbo "Twibuke
Abanyamayaga" yafashije Abanyamayaga cyane kwibuka kuko humvikanamo
ubuzima benshi banyuzemo ndetse n’imiryango imwe n’imwe yongeye kwibuka abayo
hagendewe ku mazina yumvikana muri iyo ndirimbo.
Uhagarariye abafite ababo bashyinguye mu Rwibutso
rwa Nyanza, Uwayezu Jean Fidele mu ijambo rye yatangiye ashimira ababatabaye, akomeza
cyane abacitse ku Icumu by'umwihariko abo ku Mayaga. Avuga ko bagiye babeshywa
kenshi ko bashyinguye abatari abo mu miryango yabo aho yagize ati “Twabeshywe kenshi ko abo dushyinguye atari bo
bacu, tugahora ducukura ntitubabone. Imirimo n'amashuri byarahagaze duta
umutwe. Ntituziyambura ubuzima tuzaharanira kubaho kubera abacu bari mu
nzibutso. Erega abacu baturaze urukundo n'ubutwari ntibaturaze kwiyahura n’ubugwari.”
Jean Fidele Uwayezu uhagarariye abafite ababo bashyinguwe mu Rwibutso rwa Nyanza yabunamiye
Yakomeje asaba abanyarwanda bose kumva umusonga w’abacitse
ku icumu anabaza niba bikwiye ko hari abatarashyingura mu cyubahiro mu mvugo
yari yuzuye agahinda ati “Niba turi umuryango
w'abanyarwanda, ubu buri wese agerageza kumva umusonga w'abacitse ku icumu? Ese
ubu mu myaka 25 tumaze dutanga imbabazi tutazisabwe koko birakwiye ko haba hari
abo tutaranamenya aho bajugunywe? Abarenga 89,000 bashyinguye muri uru Rwibutso
rwa Nyanza ariko nyamara hari abandi tutazi aho bari.”
Ntibikwiye ko hari abataraboneka ngo bashyingurwe
Jean Fidele Uwayezu yakomeje kandi avuga ko hari abahora bababwira
ko abo baberetse atari bo.
Yavuze ko ahantu harenga 44 bahagiye bashaka imibiri y’abazize Jenoside yakorewe Abatutsi. Yavuze ko hari n'aho
basangaga bababeshya nta mibiri iriyo. Yashimangiye ko bazarwanira ishyaka u
Rwanda ati “U Rwanda tuzarurwanirira
nibiba na ngombwa natwe dushaje tuzarurasanira.”
Jean Fidele Uwayezu yasobanuye imiterere y’urwibutso rwa
Nyanza aho igice cya 1 cyamaze kuzura ari nacyo kibitse imibiri igera ku bihumbi
mirongo inani n’icyenda ariko hari ikindi gice kizubakwa cy’ibindi byumba.
Yasobanuye ko urwibutso ruzaba rugizwe n'ibyumba 3 harimo Icyumba kirimo Amazina y'abishwe
muri Jenoside bashyinguwe muri urwo rwibutso, Icyumba yise icy’umukara kizaba
kigaragaza uruhare rw’abakoze Jenoside n'icyumba cy’aho kuruhukira nyuma yo
gusura urwibutso.
Icyiciro cya 1 cy'Urwibutso rwa Nyanza ruri ku Mayaga cyamaze kuzura
Mu gusoza, Jean Fidele Uwayezu yegereye amasanduku 20 yari ahagarariye andi menshi ashyinguwemo imibiri y'abazize Jenoside yakorewe Abatutsi, nuko ati “Mwapfuye gitwari
mwadusigiye umurage mwiza wo gukunda bose n'abatagira urukundo. Mwapfuye
Gikirisitu musenga rwose, turabishima.
Mwazize uko mwaremwe. Ntimutugaye ko twatinze kubatuza heza amashami yashibutse
yari atarakomera. Turabakunda kandi tuzahora tubibuka. Ntimuzazima twararokotse!”
Ingabo za RPF Inkotanyi zihora zishimirwa ko zahagaritse Jenoside


text:
Umuhanzi akanatunganya indirimbo (Producer) Nicolas Nic afatanyije na Nelly Asanase, umujyanama (Manager) w’umuhanzi The Ben ubu usigaye abarizwa muri Leta zunze ubumwe za Amerika, bafitiye abahanzi nyarwanda gahunda ndende yo kubafasha babinyujije mu nzu ishinzwe abahanzi n’ubuhanzi (Music Label) izaba ifite izina rya N7TH bisobanura Nic’s 7th Heaven Music Label.
Igitekerezo cyo gukora N7TH cyavuye cyane kuri Producer Nicolas Nic, akigejeje kuri Nelly Asanase asanga hari byinshi bahuriyeho ni uko biyemeza kubishyira mubikorwa. Nelly Asanase yagize ati: “Nicolas Nic ni inshuti , umuvandimwe kandi dufite cyane cyane byinshi duhuriyeho, Vision ya music dufite iradufasha, experience zanjye nka manager w’abahanzi benshi nk’umuhanzi nyarwanda THE BEN, ndetse na Creatrice w’amaprojets ( Amahirwe ya mbere, Life and Love, Ijoro Riguye etc..) byaradufashije mu gutekereza kubyo twifuza kugeza ku bahanzi nyarwanda.”
Yakomeje agira ati: “Uburyo music industry ikora ubu ntibiha umuhanzi gukora ibintu bifite security, experience yanjye mu kuba narakoranye n’ama music labels akomeye ni kimwe mubyo nifashishije ndetse Nicolas nawe afite iyo vision yo gukora ikintu gishya kandi cy’akamaro”. Ibi Nelly Asanase yabivuze ashimangira ukuntu igitekerezo cyavuye kuri Nicolas Nic maze nyuma yo kukimugezaho asanga nawe izo nzozi yari azifite niko gufata umwanzuro wo kubishyira mubikorwa.
Iyi N7TH ni company igamije guha umuhanzi agaciro ke nk’umuhanzi, gukora ibikorwa bifite umutekano (security), no kuba byatuma umuhanzi yunguka muri byose azaba yakoze. Bagamije guhindura uburyo umuziki ukorwa inaha iwacu , kuyiha indi ntera (level) itari liya hano hafi (local) gusa, ahubwo abahanzi bagakora ibihangano bishobora kugurwa no guhangana n’ibindi ku isoko mpuzamahanga.
Muguhitamo abahanzi bazakorana hari ibizakurikizwa: Umuhanzi agomba kuba afite impano (talent), azi kuririmba icyo nicyo cyangombwa, no kuba hari abahanzi bazi gukina icyuma cya muzika (instrument musical) iyo ariyo yose. Nelly Asanase yagize ati: “muguhitamo, hari abahanzi uba usanzwe uzi, warumvishe, ukaba wahita umenya uko wakorana nabo, abandi nk’abatangira bazajya bohereza ibihangano byabo kuri adresse bazahabwa, Manager ushinzwe ubuhanzi, arabyumva agahitamo uwo akorera project izaba ijyanye na gahunda bategurira umuhanzi”.
Umuhanzi uzaba yatoranijwe, azahabwa amasezerano (contrat) y’uburyo bwo gukorera muri N7TH, izaba imushinzwe kandi imwiteho muri gahunda ye nkuko bikorwa mu yandi mazu akomeye yita kubuhanzi n’abahanzi (Music labels).
Hariho n’ikindi cyiciro (cathégorie) cy’abahanzi bazaza bagana N7TH mu rwego rwo gukoreshayo indirimbo bisanzwe, nabo bazahabwa amasezerano (Contrat) yabo abagenga ndetse n’uburyo bazakomeza gukorana na N7TH.
Bitewe n’amasezerano (contrat) y’abo bahanzi na N7TH, bazafashwa uko bigomba n’amategeko akubiye muri ayo masezerano amuhuza na N7TH. Contrat uko izaba imeze ikubiyemo Projet y’umuhanzi igihe izamara n’ibindi bigenga umuhanzi, n’ibyo N7TH igomba kumugezaho.
Mu by’ukuri ngo ntabwo bategereje umuhanzi utazi icyo akora, kuko nta autotunes izakoreshwa. Nelly yagize ati: “ntabwo tuje gukosora amajwi y’abahanzi, kubaha ibyo batazi, kuko abahanzi, concert zabo zizaba ari Live music muburyo bushoboka, ntitwifuza ko umuhanzi uzaza aje ngo duhishire , ntibivuze ko tudashobora kumusangana indi mpano, gucuranga, kubyina, kwandika indirimbo etc..” yakomeje adusobanurira ko icyo bashaka ari uguha umurongo abahanzi ubwabo no gushyira impano zabo nyakuri imbere kuko bose ntibazaba abaririmbyi.
Ese bizatuma umuhanzi abasha kubeshwaho n’ibihangano bye.
Yakomeje kandi atubwira ko intego yabo nyamukuru ari uko abahanzi bazafashwa na N7TH bazashobora gutungwa n’ibihangano byabo kandi ngo mukubasha kugera kuri icyo kintu, bifashishije ingufu n’ubuhanga bw’abazakorera muri N7TH k’uburyo umuhanzi azagira icyo akuramo, ariko ko batabigeraho bonyine abahanzi batabigizemo uruhare. Yagize ati: “tuzakora ibyo twiyemeje kandi umuhanzi niwe uzaba uwambere mu gushaka kubigeraho kuko twe turi abakozi be, niwe ugomba kwitanga kurenza uko byitezwe kuri twe”
Iyi kompanyi kandi ifite gahunda yo guhangana n’abigana (piratage) ibihangano by’abahanzi muri ubu buryo:
1. Guhangana na piratage bizahera kuri contrat umuhanzi azajya asinya
2. Icya kabiri ni uburyo project igomba kuba ikozwe n’uburyo izagenda
3. (kumenyekanisha, guteza imbere no gutanga ibihangano by’umuhanzi (Promotion and distribution) bizakorwa muburyo bwizewe bufite umutekano (sécurisé)
4. Kandi umuhanzi azaba afashijwe n’abaterankunga batandukanye (sponsors, parteners) babizobereyemo kuburyo bizagorana gupirata ibihangano bye, kereka umuhanzi wenyine niyipirata .
K’uruhande rwa Nicolas Nic nawe yatubwiye ko ibyo byose Nelly Asanase yatubwiye ariko gahunda zimeze kandi ko bazabigeraho kuko abishyize hamwe ntakibananira. Twifuje kumenya niba nibamara gutangiza uwo mushinga azahita ava muri Narrow Road, inzu itunganya umuziki ataramaramo ukwezi agiye gukoreramo nyuma yo kuva muri Solace Ministries na Bridge Record yakoreyemo mbere y’uko ajya kwiga muri Africa y’epfo, adutangariza ko ataramenya neza uko bizagenda ariko ko bishobotse gahunda bafite bayikomereza muri Narrow Road cyangwa se bakajya ahandi.
Twabibutsa kandi ko Nicolas Nic yenda gutangiza uburyo bwo kwigisha gutunganya umuziki (Production).
Reba Video
Urukundo
Nicholas Nic na Nelly Usanase Bafitiye Abahanzi Nyarwanda Gahunda Nziza
at 03:08
Labels: abahanzi nyarwanda, ibyamamare


text:
Hari ibintu ushobora kunyuramo ukumva bikugoye nkiby’uyu mukobwa Brenda ariko mureke dukomeze n’igice cya 4. Icya gatatu twasize Brenda aribwo yaratashye agahurira na se ku muryango. Mureke turebe uko byaje kumugendekera.
Brenda yatinye kugeza imyenda yarafite I wabo kuko bayibonye cyaba ari ikibazo gikomeye, yibajijeje uko yabigenza biramuyobera. Mugihe akiri kwibaza ibyo abona papa we amuhagaze imbere,umutima utangira gutera cyane. Papa we yagiraga amahane cyane kuburyo atashatse ko Brenda agira icyo yisobantura. Brenda yagerageje gusaba imbabazi ngo yisobanure ariko papa we ntakintu yashakaga kumva.
“Umva rero Brenda , umenye ko nubwo unyita so njye ntari so. Sinzi aho uribwomonganire ariko njye na nyoko twamaze gufata umanzuro ko utazongera kuba muri iy’inzu. Ese ko mbona urize ntarakubwira ibikugomba ra?”. Brenda byaramurenze atangira kwibuka ukuntu uwo yitaga se yamufata nabi ariko koko amenye ukuri kwabyose. Brenda yarakase asubira inyuma atazi ntaho agana kuko yari amasaha ya nijoro. Mama we nawe aho ari munzu niyarazi ibyarimo bibera hanze.
Yagiye kubona abona umugabo we arinjiye niko kumubaza ati:” Ese kwishuri ry’umukobwa wanjye bakubwiye iki?”. Umugabo we kuko yaraziko umugore we agira ikibazo cyo kurwara umutima niko kumubeshya ati:” Mama Bre ntugire ikibazo cy’umukobwa wawe kuko mamagaye ku ishuri ryabo bambwira bagiye murugendo shuri ruzamara ibyumweru2, ahubwo sinibaza impamvu atatubwiye”. “ Nanjye sinibaza impamvu atatubiye, ubundi umukobwa wanjye ntacyo yajya amisha,ibintu byose yaratubwira.” “Erga ibyo ntubitindeho birashoboka ko ibyo bintu bisaba n’udufaraga ariko akanga kubitubwira muburyo bwo kwanga kuturushya”. Bamaze guganira bararyama.
Bukeye bwaho baratwereka Brenda yicaye ahantu kukabaraza hafi y’umuryango birasa nkaho yaharaye. Hosohotse umukobwa nuko amwicara iruhande. “ Brenda wikomeza kwiheba, ahubwo nijoro waje mbona ufite amarira menshi ntanga kukubaza icyo wabaye . Ngaho ihangane umbwire”. Brenda yamubwiye byose nta kintu amuhishe. “ Yve, nuko byangendekeye”. Yvette yari inshuti ya Brenda baniganaga muri kaminuza. “yoo! Niyo mpamvu umaze iminsi utiga. Erega ntamubyeyi wakirukana umwana yibyariye, dore ko ntan’ikosa rihambaye wari wakoze, cyangwa wabona nuriya atari Mama wawe kuko iyo azakubawe ntiyari kwemera ko ugenda mw’ijoro”.
“ nanjye byaneye urujijo ariko nta mpamvu yo kwiheba mfite kuko Imana niyo izi ibyanjye”. “ ahubwo Bre ibyo tubireke vayo unkwe icyayi maze ujye mukazi dore niko navuga ko usigare, kwiga nubigireho ikibazo ndaza kubwira mwarimu ko warwaye.” Brenda yararangije aritegura yari yambaye neza cyane kuburyo yageze mu kazi abandi bakozi batangira kwibaza niba ari boss mushya uje bakaba batarabimenya. Brian yagiye kubona abona Brenda yinjiye amwenyuramo doreko na Brenda yari yamenye kubigenera.
Brian yahise ahamagaza Abakozi bose kugirango abamenyeshe undi mukozi mugenzi wabo. Nibyatinze inama yaratangiye nuko Brenda ahabwa umwanya wo kwivuga yibwira abari aho mu mamambo make cyane kandi neza, ntiyakundaga kuvuga byinshi. Inama ntiyamaze umwanya munini,buri wese yahise ajya mu kazi ke agomba gukora.
Baratwereka I wabo wa Brenda , Keza ari kubaza mama we aho mukururu we yaba ari.Mama we yamusubije ibyo yabwiwe ariko Keza ntiyabyemeye neza kuko yarabizi ko mukuru we yabaye aretse ishuri gusa ntiyari bubibwire nyina kuko Brenda yari yara mubujije.
Yves ya mpanga ya Brian iri muri Canada irigupanga kuza ,yahise ahamagara umuvandimwe we Brian. Brian nawe aho ari yabonye Yves amuhamagaye. “Hallo! Muvandimwe Bria bimeze bite, ndakeka ari amahora ariko?”. “Kabisa ndaho ndakomeye, wowe se Canada muratusha iki? Gusa giri vuba uze”. “Mbwira niba ufite marriage mitenza rero, wenda wabona ari surprise da”. “ ubunabonye umwari ubaruta bose, yitwa Brenda ariko natinye kugira icyo mubwira kuko…”. Atararangiza kuvuga Brenda yahise aza ati:” Boss………..”.
Loading…
Ntuzacikwe Amayobera igice cya5


text:
Umuhanzikazi Liza Kamikazi uririmba indirimbo zo kuramya no guhimbaza Imana yavuze byinshi ku nkomoko y’indirimbo” Hunga Udapfa”.Avuga ko titile (Title) yayo yayihawe n’Imana , ndetse atangaza n’imvano yo guhitamo gukorana n’umuraperi Bull Dogg.
Hunga udapfa, ni indirimbo yumvikanamo ubutumwa bububurira abantu bari mu byaha , ibaburira kubivamo ko Yesu aje .
Mu kiganiro yagiranye na Radio Flash gitambuka ku cyumweru Gospel Talent Show. Liza Kamikazi yavuze ko umunsi yamenye ko Bull Dogg yakijijwe nibwo Imana yamuhaye izina (Title ) y’ indirimbo Hunga udapfa . yakomeje atangaza ko mu gitondo asenga nibwo yagiye imbere y’Imana, kuko akunda kubyuka kare mu gitondo agafata umwanya wo gusenga.
Yagize ati “Numvise ngize agahinda kenshi kubera indirimbo maze iminsi ndikumva ziri kujya hanze z’abanyarwanda bagenzi banjye zitavugwaho kimwe. Hari abazishyigikiye n’abandi batazishyigikiye .
Ariko kuri njyewe simfite isoni zokuvuga ko indirimbo zose zifite amagambo y’urukozasoni , zamamaza ubusambanyi ntabwo nzishimiye zirambabaza cyane mu mutima wanjye . Mbabara nk’umukristo , uzi ko icyaha ari kibi atari icyo kogezwa , bikambabaza nk’umubyeyi ufite abana ,si abanjye gusa ahubwo n’abandi babyeyi.
Nkibaza nti turimo turarerera hehe? Agahinda ka kanyica ,kandi mbabazwa n’abagenzi banjye kuko abaririmba ibyo, kandi ndi umwe muri bo dusangiye inganzo . Numvaga ngize umubabaro mwinshi ndirira Imana , nangiye kwingingira ubugingo bwabo , kandi ntabwo bwari ubwa mbere nsengera abahanzi bagenzi banjye.
Numva haje agahinda kenshi , ndibaza nti kuki aba bahanzi barimbutse gutyo ? Kuki se bagiye kurimbura imbaga? Kandi nangira ningingira n’igihugu muri rusange , aho niho indirimbo yaturutse . Biratangaje mu gihe narinkiri muri ayo maganya , yo kuganyira Imana nyinginga muri uwo mwanya Imana yavuganye nanjye mu mutima wanjye .Numva impaye ino titile (title) Hunga Udapfa .
Ariko mbere y’uko Imana imishurira ayo magambo kuko narimfie agahinda kenshi . Kandi abantu baririmba biriya ni abantu bakoreye Imana , mu gihe cyabo cy’ubuto bwabo . Banahererwe impano mu rusengero ariko uyu munsi bakaba bari kujya mu bihe bitari byiza .
Liza Kamikazi yakomeje avuga ko mu gihe yasengaga Imana yavuganye nawe mu ihishurirwa iti”impamvu ibintu biri kurushaho kuba bibi niko satani ari kumenya ko igihe cye kimushiranye .
Ati” Ikomeza imbwira ko Satani ari gukora uko ashoboye kose kugirango ajyane uwo agomba kujyana. Imana imbwira ko abantu bamwe bahumirije , kandi barangaye , ariko Satani niwe ubiri inyuma , umugambi w’umubisha .
Kamikazi munseko ati “Hahaha Hunga Udapfa , nibwo ayo magambo yaje mpita nyashyira muri ajenda ( Agenda) yanjye , nsoza gusenga. Pee ntabwo narinziko bizaba indirimbo . Liza yavuze ko nyuma yo kumenya ko [Bull Dogg ] yakijijwe yatangaye cyane ashima Imana cyane , yumva ko n’abandi ko izabazana , nkaya ndirimbo ivuga iti “ azabazana Yesu azabazana, nabari kure bose Yesu azabana .
Liza Kamikaze avugako amaze kumva gukizwa kwa [Bull Dogg] yahise ,ashaka numero ze aramuhamagara amusaba ko baganira. Ati “twarahuye turicara turaganira mubwira ko nishimye ko yakijijwe , musaba ko twakorana indirimbo yitwa [Hunga Udapfa] nawe aranyemerera , ndagenda ndabisengera kuko Imana yari yamaye izina gusa .Ni uko indirimbo yaje.
Indirimbo Hunga udapfa imaze iminsi isohotse ikaba ibarizwa kurubuga rwa Youtube [Liza Kamikazi] . Kuri ubu imaze kurebwa n’abantu barenga 6800.
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Abatubuzi n’abacuruzi bahagurukiye kugabanya imbuto zitumizwa hanze
Yanditswe na Mutungirehe Samuel
Abahuriye mu Ishyirahamwe ry’abacuruzi, abatubura n’abacuriza inyongeramusaruro n’imbuto nziza zo mu buhinzi, batangaje ko hari gukorwa ibishoboka byose ngo hongerwe imbuto zituburiwe mu Rwanda.
Ikigamijwe ni ukongera imbuto mu gihugu bityo hagabanywe ingano y’amafaranga acyoherezwa hanze kugura imbuto n’inyongeramusaruro bikoreshwa mu buhinzi mu Rwanda.
Umuyobozi Mukuru w’Ishyirahamwe ry’abo batubuzi n’abacuruzi b’inyongeramusaruro (NSAR), Innocent Namuhoranye, avuga ko imbuto zituburirwa mu gihugu zimaze kuba nyinshi, ku buryo iziva hanze ziri kuza zunganira izituburirwa mu gihugu kandi bafite gahunda yo gukomeza kongera ingufu mu bushakashatsi bukorerwa mu gihugu.
Akomeza avuga ko mu rugendo rwo gutubura imbuto abashakashatsi barimo, ibibazo bari guhura na byo ari iby’uko imbuto batangiriraho ubushakashatsi ari zo zikirimo ibibazo.
Ati “Hari nk’izo abashakashatsi b’abanyamahanga baba bazanye barakoreye ubushakashatsi ubwabo, bakaza bakazigerageza hano bagasanga zifite umusaruro kandi ugasanga n’abahinzi barazikunda. Ikibazo dufite, muri ubwo bushakashatsi ni ukumenya ngo ni gute u Rwanda, Abanyarwanda cyangwa ibigo byigenga bakora ubushakashatsi bakabona izo mbuto zabo, ntituvuge ngo izabo bazikoreye mu bihugu byabo, ni gute twebwe hano twakora ubushakashatsi ku mbuto zacu zigatuburirwa hano n’ubushakashatsi bwacu bugakorerwa hano kandi zigatanga umusaruro.”
Ku ruhande rw’ikigo k’igihugu gishinzwe iterambere ry’Ubuhinzi n’Ubworozi (RAB), umuyobozi wungirije ushinzwe ubushakashatsi no gukwirakwiza ikoranabuhanga Dr. Bucagu Charles, yagaragaje ko kugira ngo haboneke imbuto nziza bitangirira mu bushakashatsi, imbuto babonye ikajya mu batubuzi no ku bahinzi. Bareba kandi niba iyo mbuto yagejejejwe ku muhinzi ifite ubuziranenge, no gucunga gahunda yo kureba niba amafaranga Leta itanga mu kunganira umuturage akoreshwa uko bikwiye aho yagejejwe mu karere.
Umuyobozi Mukuru muri MINAGRI ushinzwe ubugenzuzi n’ubuziranenge bw’ibikomoka ku buhinzi n’ubworozi mu byinjira n’ibituruka hanze, Beatrice Uwumukiza, yavuze ko ubutubuzi bw’imbuto mu Rwanda Leta yabushyizemo abikorera cyane kugira ngo barusheho kongera ubwinshi bw’imbuto n’ubuziranenge bwazo buzamuke bityo n’umuhinzi abone abamukurikirana hagamijwe kuzamurana ku nyungu z’impande zombi.
Ati “Ishyirahamwe NSAR rizajya rifasha ba bahinzi, rinatange amahugurwa no gukora ubuvugizi kugira ngo imbuto ige ibageraho ku gihe kuko mbere hari igihe yazaga yakererewe ikabageraho itakibafashije mu buhinzi bwongera umusaruro.
Uko dukorana nk’urwego rushinzwe ubugenzuzi bw’ubuziranenge ibyinjira n’ibijya ku isoko mpuzamahanga, dufasha aba bacuruzi kugira ngo za mbuto batumije mu mahanga zize zizewe ubuziranenge bwazo hanyuma zigere ku bacuruzi na bo bazigurishe ku bahinzi zizewe, na nyuma yaho tukajya kureba niba zigifite bwa buziranenge.”
Uwumukiza asobanura ko gahunda yatangiye vuba ari uko abatubuzi b’imbuto n’ibigo byabo bikangurirwa kujya babikorera imbere mu gihugu aho kugira ngo bakomeze kujya kuzizana hanze y’igihugu bituma zikomeza no guhenda umuhinzi.
Ati “Ni yo gahunda Leta yashyizeho ko mu myaka nk’itatu iri imbere nta mbuto nyinshi zizaba zigituruka hanze, zizaba zose zirimo gukorerwa hano mu Rwanda; wenda hazaba hatumizwa nke kuko ntitwavuga ngo tuzagabanya 100% itumizwa hanze ry’imbuto ariko izizajya zitumizwa zizaba ari nkeya, cyane cyane nk’iz’imboga kuko inyinshi zikorerwa hanze ariko nk’ibigori, ingano zizajya zikorerwa hano.”
Abatubuzi b’imbuto n’inyongeramusaruro bakomeje kwibutswa ko amafaranga yose agikoreshwa mu gutumiza imbuto hanze arushaho kongera ikigero k’ibyo u Rwanda rutumiza hanze kandi gahunda y’ibihugu ari ukurushaho kugabanya ibitumizwa hanze bishoboka bigaturuka imbere mu gihugu.


text:
Umugore watinze kubyara atari uko atabyara cyangwa se ari ingumba ashobora kugira uburwayi bukomeye bw’imyanya myibarukiro ye.Uyu mubyeyi watinze kubyara ashobora kugira ibibyimba mu dusabo twe dukora intanga bishobora kurenza ibiro bine mu buremere. Ibi bibyimba biterwa n’uko udusabo twe dukora intanga tuba tutarigeze turuhuka gukora intanga ngore (umugore utwite udusabo twe ntidukora intanga) tubifashijwemo n’imisemburo yitwa oestrogens, bityo iyi misemburo ikaba intandaro y’ibyo bibyimba.
Uyu mubyeyi kandi ashobora kugira ibibyimba mu nda ibyara na byo bitewe n’uko inda ibyara ye itigeze iruhuka imihango ya buri kwezi iterwa no gusenyuka kw’imikaya y’amaraso n’ibindi byari kuzafasha umwana aramutse amutwite; mbese twabigereranya no guharuka kwa nyababyeyi (endometrium), bityo mu kurambirwa kwayo hakaza ibibyimba.
Ya misemburo oestrogens ikora cyane ku mabere mu gihe cy’imihango bityo ikaba yashobora kuba intandaro ya kanseri y’ibere.
Uyu mubyeyi ashobora ndetse no kubyara umwana ufite ubumuga (congenital malformations) bitewe n’intanga ze ziba zitameze neza (ibi bishobora kuba no ku mugabo urengeje imyaka 35).
Tubikesha: general pathology


text:
Miss Rwanda2019 ni irushanwa rimaze iminsi ritangiye hano mu Rwanda, aha abakobwa bazahagararira intara zose bamaze kugaragara. Intara zose zihagarariwe n'abakobwa 37, hakaba hakenewemo 20 gusa bazakomeza mu mwiherero uzavamo uwambikwa ikamba ndetse n'ibisonga bye.
Ibirori bizajonjorerwamo abakobwa makumyabiri bazitabira umwiherero byitezwe ko bizaba kuri uyu wa Gatandatu tariki 5 Mutarama 2019 bikabera i Gikondo mu ihema ry'ahasanzwe habera Expo. Kwinjira bizaba ari amafaranga ibihumbi bitanu mu myanya y'icyubahiro mu gihe ahasanzwe hose bizaba ari amafaranga ibihumbi bibiri by'amafaranga y'u Rwanda (2000frw). Abakobwa bazatsinda bazahita batangira umwiherero uzabera muri Golden Turip i Nyamata.
Gahunda yose yamaze gushyirwa hanze
Umukobwa uzegukana ikamba rya Miss Rwanda 2019 azahembwa 800,000Frw buri kwezi, imodoka nshya ndetse agirwe na Brand Ambassador wa Cogebank. Umukobwa uzaba igisonga cya mbere cya Miss Rwanda azahabwa miliyoni y'amafaranga y'u Rwanda (1,000,000 Frw), mu gihe igisonga cya kabiri we azagenerwa amafaranga n'ibihumbi magana atanu (500,000Frw).


text:
Gentil Misigaro uzwi mu ndirimbo zo kuramya no guhimbaza Imana wamenyekanye cyane mu ndirimbo 'Biratungana', 'Buri munsi' yakoranye na Adrien Misigaro, 'Hano ku isi' n'izindi zakoze ku mitima ya benshi yaganiriye na Inyarwanda.com aduhishurira byinshi ku buzima bwe (Biography).
Mu kiganiro twagiranye kiri mu rurimi rw'Icyongereza, Gentil Misigaro yadutangarije byinshi ku buzima bwe anagaruka ku mugore we. Gentil Misigaro ni umuhanzi w'umunyarwanda ufite ubwenegihugu bwa Canada ari naho aba, icyakora kuri ubu akaba ari kubarizwa mu Rwanda. Ni umugabo wubatse, umuhanzi, umwarimu w’umuziki ndetse anatunganya indirimbo (Music producer).
Yatangiye umwuga we wo kuririmba akoresha ururimi rw'icyongereza (English) bitewe n'aho yabaga ariko akaba yarakomerejeho kuririmba n'indirimbo z'ikinyarwanda aho yakoranye na Adrien Misigaro 'Buri munsi' indirimbo ye ya mbere y'ikinyarwanda yabashije kumenyekana cyane. Gentil Misigaro ni we mfura iwabo mu bana batandatu.
Igitaramo Gentil Misigaro aherutse gukorera i Kigali cyitabiriwe ku rwego rwo hejuru
Yabajiijwe uko ashobora gukora iyi mirimo yose igaragara nk'aho ari myinshi asubiza agira ati: "Ibintu byose twabishobora dufashijwemo n’Imana ariko kandi tukanifashisha n'abantu’’. Yabajijwe kandi uko byagenze nk'umuhanzi watangiye akora indirimbo z'icyongereza kugira ngo atangire indirimbo z'ikinyarwanda niba byari ugutinda cyangwa hari izindi mpamvu zabiteye. Gentil Misigaro yasubije ko yizera ko igihe yatangiriye cyari cyo gihe nyacyo.
Yakomeje asobanura ko nk'umuhanzi gutangira akora indirimbo z'ikinyarwanda atari ibintu yapanze ahubwo byizanye kandi ko burya iyo ugiye guhanga cyangwa urimo usenga byoroha ukoresheje ururimi kavukire. Abajijwe uko yandika ibihangano bye bigakundwa yavuze ko abikora mu buryo bubiri. Ati: "Ndicara nkafata gitari nkacuranga injyana ikaza nkabona gushaka amagambo, ubundi buryo nandika mba ndi ahantu hajyenyine ndi kuramya nkumva injyana n'amagambo byizana ari naho izi ndirimbo zafashije abantu Hari imbaraga', 'Burimunsi' zagiye ziva.
Gentil Misigaro yakomeje avuga ko aka kazi kandi kamwinjiriza ndetse kakaba kamutunze. Abajijwe uwo afata nk'icyitegererezo yasubije agira ati: 'Papa wanjye kubera ko nakuze ku myaka 6 anyigisha gucuranga gitari kandi akomeza amfasha ni we nkesha uwo ndi we ubu, ndetse ni nawe twese mu muryango dukesha abo turi bo kuko twese turaririmba. Ndabyibuka ko rimwe papa muri 2002 yagiye Germany (mu Budage) agarutse azana amagitari menshi hanyuma nyuma y'imyaka ibiri ubuzima burahinduka abura akazi abantu bakajya bamugira inama yo kuzigurisha ngo tubeho kandi koko iyo azigurisha twari kubona amafaranga menshi, gusa yarabahakaniraga akavugako azibikiye abana be n'ubwo twari tukiri bato akaba ari ikintu nibuka kandi cyanyubatse."
Twakomeje kumubaza ibyerekeranye n'umubano we n'umugore we Rhoda Mugiraneza baherutse kwambikana impeta y'urudashira. Yagize ati; "Hashize igihe kigera ku byumweru 3 nyuma y'ubukwe ubuzima bwo gushaka bumeze neza kandi Imana yankoreye ibitangaza nk'uko nabyifuzaga muri uyu mwaka wa 2019 kuko burya abantu babiri baruta umwe kandi ubu ndi kubibona kuko turuzuzanya." Yakomereje ku kuntu yahuye na Rhoda atubwira ko bari baziranye, basanzwe bavugana hanyuma nyuma bakajya mu rukundo. Yaduhishuriye ko batangiye gukundana guhera mu mwaka wa 2015, icyakora ngo mbere yaho bari basanzwe baziranye cyane.
Gentil Misigaro na Rhoda Mugiraneza mu gusezerana imbere y'Imana
Abajijwe niba urukundo rwa kure (long distance relationship) butarabagoye yavuze ko bugoranye cyane ariko kandi iyo usenga kandi n'umukunzi wawe muvugana mwese musenga mwizerana birakunda. Yageneye ubutumwa abantu bari mu rukundo nk'urwo yaciyemo n'umukunzi we Rhoda ababwira ko imbogamizi zibaho, abaca intege nabo bakaba bahari kandi ko hari n'abazagerageza kubatandukanya ariko abibutsa ko gusenga no kwiyumvamo uwo mukundana ari yo ntwaro ya mbere.
Abajijwe uburyo umunsi w'ubukwe wahuye n'uminsi w'amavuko wa Rhoda yavuze ko ari ikintu cyiza yatekereje bakanabiganiraho bakabihuriza umunsi umwe. Abajijwe ibiri kuvugwa ko haba hari ubundi bukwe bazakorera muri Ambasade ya Canada mu Rwanda yanyomoje aya makuru avuga ko ibyangombwa byose byakozwe, umurenge, urusengero na Reception.
Gentil Misigaro ubwo yambikaga impeta umugore we Rhoda
Yatuganirije kandi ku bikorwa yabashije gukora avuga ko
yakoranye indirimbo n'abandi bahanzi zizasohoka mu minsi iri imbwe. Imwe muri izo ndirimbo ni iyo yakoranye na
Serge Iyamuremye ndetse ngo hari n'izindi nyinshi harimo 'Iyo mbimenya' ndetse
na 'Biratungana' yashyizwe mu zindi ndimi zirimo; Igiswahili n'Ikigande.
Yasoje agenera ubutumwa abanyarwanda muri rusange. Yagize ati: "Ndashimira abanyarwanda muri rusange n’inshuti z'u Rwanda, nkashimira cyane abadufashije mu gukunda no gusakaza ibihangano byacu no gushimira abantu bose batanga serivise mu bantu." Yanageneye ubutumwa abakristo muri rusange bwa Pasika.
Gentil Misigaro ati: "Reka iyi pasika izabe itandukanye n'izindi pasika zahise, hari ijambo nkunda gukoresha 'Mumire Kristo (swallow Jesus) kuko wamumize agumana nawe. Pasika nziza." Yashimiye kandi Inyarwanda.com yamubaye hafi mu gusakaza ibikorwa bye ndetse anayishishikariza no gukomeza gufasha n'abandi bahanzi muri rusange.
REBA HANO IKIGANIRO TWAGIRANYE NA GENTIL MISIGARO
INKURU YA JOSELYNE KABAGENI
VIDEO: Eric Niyonkuru-Inyarwanda Tv